text:
Óveruleikin defineraður í Damudomi
Og einki—ikki eingong rætturin hjá ungum gentum at hanga út í friði, og helst í friði fyri monnum, ið halda seg vera kvinnur—sleppur at liggja fyri og forða damudomsku krusaduni fyri eini eyðmýkjandi og uppblástari staðfesting av sær sjálvari.
-
Nú er tað so Damudomi, sum, í sínum fabrikeraða gløggsemi, skumpar djúpt órógvað menniskju út har, tey ikki grynna... bert so tey kunnu kasta eitthvørt slag av outrerum viktigheits-ljósi á seg sjálvan við at billa almenna rúminum inn, at tær eisini eru feministar, eisini hava tyngd.
Agga Niclasen: meining@meyl.fo
Meg undrar, um hasir trans-klemmandi “feministarnir” í kulturistiska miðlaheiminum nakrantíð høvdu ímyndað sær, at teir trúliga fóru at stríðast fyri rættinum hjá vaksnum monnum at fara inn í skiftingarrúmið hjá teenage-gentum—tí teir “føla” seg sum konur?
Cue 8. mars og Damudomi, har síðstnenvda samanstúving so væl uppsummerar trupulleikan við trans-aktivismu ídag. Henda samanstúving av stokk-konservativum konufólki gevur seg út at vera ein frígerandi kraft á jøvnum føti við kvinnurørsluna ella stríðið hjá samkyndum fyri líkarætt... áðrenn, altso, at hol kom í við fullmentari virðiskreppu sum fylgju.
Men í veruleikanum líkjast damudomarnir meiri og meiri einum meinings- og seimleikahungrandi riðili, sum ikki dugir sær hógv. Og einki—ikki eingong rætturin hjá ungum gentum at hanga út í friði, og helst í friði fyri monnum, ið halda seg vera kvinnur—sleppur at liggja fyri og forða damudomsku krusaduni fyri eini eyðmýkjandi staðfesting av sær sjálvari.
Profileringshungrandi sirkusliberalistarnir siga, at øll hasi, ið ikki tosa ella bera seg nóg pent at, mugu burturbeinast; og ein og hvør persónur, ella vesi, ið sigur, at tú ikki ert ein kvinna... má beinast burtur.
Verðin og øll í henni mugu laga seg eftir einum óendaliga lítlum samleika—eini, í besta føri, aberratión av einum turrgeldum forstáilsi fyri feminismu og tí grundformi, menniskjað er ætlað. Hetta er svakt. Søguliga hevur kvinnurørslan, samkynjurørslan eisini, verið eitt moralskt róp um økt tolsemi; trans-rørslan, hinvegin, kamuflerað í lesbiskum elitu-politikki, tekur seg í alt eksplosivari mun út sum ein fasilitator fyri øktum ótolsemi.
Og eins og tað var við teim samkyndu, tá tey vildu sleppa uppí hjúnabandið, so eru tað eginliga ikki tey “transkyndu”, ið geyla harðast, men tey beint aftanfyri, tey samkyndu, ið gera tað. Aldeilis nossaleyst, men snilt nokk, at samkynju-elitan goymir seg og brúkar onkran hissini, uppfunnan minniluta, minni enn sín egna... enter transkynd, hvørs eksistensur hevur eitt ørklænt rótfesti í følilsum aleina—og aðramáta eru so eym, so sár. Og er tað nakað, eitt bland av desperatión og vreiði kann gera, og ikki bert við konufólki, tá er tað sjálvsskaði.
Nú er tað so Damudomi, sum, í sínum fabrikeraða gløggsemi, skumpar djúpt órógvað menniskju út har, tey ikki grynna... bert so tey kunnu kasta eitthvørt slag av outrerum viktigheits-ljósi á seg sjálvan við at billa almenna rúminum inn, at tær eisini eru feministar, eisini hava tyngd.
Um alt hetta ikki er eitt grunnskygt pret, tá hava tær í Damudomi trúliga tørv á at umhugsa sín persón og, um tær orka, feminismu. Eg meini, um tú sum maður krevur at hava rætt til at fara inn í skiftingarrúmið hjá einum øðrum kyni, um tú veruliga heldur hetta vera rætt!, tá hevur tú, har og tá!, mist rættin at kalla teg progressivan, ikki at tosa um liberalan.
Tað er ikki sørt problematiskt at siga, at transkvinnur eru kvinnur. Hetta er ein staðfesting, sum á ongan hátt byggir á sannføri, og harumframt hevur sjálvs-identifisering, sonevnd “Self ID-ing”, automatiskt við sær, at øll øki, støð, høli, rúm, skipanir, virðislønir, vesi, kvinnuhús og miðstøðir fyri neyðtøkuoffur, mugu gerast um til blandingspláss. Altso, eitt pláss, ið ikki longu einans er fyri konufólk, men ein og hvønn. Eitt mixed-sex helle, ið undirminerar legimitetin í einum agggomlum stríði fyri rættindi og viðurkenning.
At tú vrøvlar runt í hugtøkum sum “cis”, greiðir nokko væl frá hesum innihaldsleysa felagsskapi. Tí har er onki “cis”. Ongin kvinna er cis. Ella “tvíkynd cis-kvinna”, eins og Sunneva Háberg Eysturstein heilt høpisleyst skeltar seg sjálva ígjøgnum Damudomi.
Reint intellektuelt er hugtakið ein húsagangur, men tað mest undrunarverda er hetta: “Hvussu kanst tú vera ein hugsandi kvinna og samtíðis identifisera teg sjálva við eina fullvegis niðring av tí ímynd, túsund og aftur túsund konufólk hava av sær sjálvari, ein samfelagslig og heimilað hugmynd av kvinnuni og tí stríði, tí faktiska stríði, hon hevur verið fyri?”
Í Góðan morgun Føroyar søgdu umboð fyri Damudomi, at “avbóðingin er sosial ... Hvussu vit behandla hvønnanan. Hvussu vit tosa um hvønnannan. Hvussu vit handfara hvønnannan. Hvar mínar grensur eru í mun til tínar grensur... ”. Hetta merkir, kókað niður, at felagsskapsins, ja, feminisma avmarkar seg til okkara privatu atferð, minutiøsa mikrostýring av tær og mær, hvat tá aftur merkir, at aktar tú ikki, so er tað úti við tær. Tín og mín atburður skal stýrast við lóg. Okkara lóg.
At fremja hetta verða tey sárbæru, hesuferð transkyndu, stillað í fremsta rað, ikki fyri at hjálpa sær sjálvum, men teppa alla mótstøðu, og soleiðis skumpa egna sannføring ígjøgnum, kosta hvat kosta vil. Hetta er “ein uppbyggjandi felagsskapur”, ljóðar boðskapurin. Men veruleikin er ein annar. Hann heldur seg hava rætt at taka avgerð um, hvussu onnur skulu “tosa um hvønnannan” og “behandla hvønnanan”.
Í Bretlandi var ein kvinna herfyri átalað sum fylgja av, at hon tweetaði “a trans person’s operation is castration”. Slíkt uppíbland frá myndugleikum inn í talufrælsi er alarmerandi óakseptabult, um tað so er við hjálp av pseudofeministum og ørkymlaðum ungdómi, transkyndum at navni, ella ei. Ikki bert Bretland, men alt norður-Evropa er í vanda fyri at detta inn í ein politi-stat, har okkara leiðarir gera av, hvat vit sleppa at siga og, sum úrslit, hugsa.
Hetta skal stoppast. Og hevur Damudomi nakran sum helst signifikans nakrastaðni í sínum bløðrutosi um einki, so hevur hann tað í núverandi samgongu og opportunistisku uttanflokkaklapparum, tá avgerðir um einar alsamt meiri terapeutiskar, systematiskar og formyndandi Føroyar skulu takast.
Um okkara politikarir enda sum harri yvir akseptablum tanka, og hvat er ókey at siga, tá verða øll avbjóðandi og óhoyrd hugskot etin upp av sensuri. Og tá fara bæði samfelag og einstaklingar at líða. Einstaklingar, tí teir ikki longur sleppa at almannagera sínar tankar. Og samfelagið, tí fólk aktivt verða forðað í at hugsa sjálvstøðugt—tað skulu nokk staturin og avvarðandi stovnar gera fyri teg.
Fylgjan er eitt keðiligt, stirvið, dovið, ansandi, ódjarvt og, at enda, ómodernað, óliberalt og fátækt land, vit enda við. Eitt elendigt eitt, eisini økonomiskt. Tað, Damudomi ikki skilir, er at útblásturin av “farligum tankum” og “villum sannføringum” á ongum øki skaðir samfelagið... men sensururin av teimum ger.
“If everyone was the same, thought the same, did the same, looked the same, there would be no art. There would be no humour. Vive la difference.”, segði Ricky Gervais sum klár fylgja av, at rætturin at ironisera, at halda tað skeiva og hánt um alt, um apsalutt alt!, at einki er heilagt, tá tað kemur til, hvat er loyvt at siga og skriva, er fyri drakoniskum avmarkingum as we speak.
Damudomi hevur líka lítið við feminismu sum Úr menniskjum pening lokki við filantropi at gera. Tí er onki løgið, at flestallar kvinnur ikki síggja seg sum feministar—so ikki hatta slagið av feminismu, hasar ráðaleysu diddurnar portrettera. Men allíkavæl hevur tú henda tráðin av miðstættar-kvinnum, ið standa fast uppá, at onkur reint faktiskt lurtar at teimum, at tær tosa fyri kvinnur í Føroyum. Men kvinnur í Føroyum hava ikki brúk fyri frelsu, ikki frá nøkrum, og als ikki Damudomi!
La difference? Frálíkt—hvør elskar ikki ymiskleika! Trupulleikin er bert, at hasi, sum halda seg vera mest “difference”, og vera mest fyri ”la difference”, samstundis eru mest ímóti tí.
Hesir damudomisku... feministar tosa ikki upp liberalismu og djúptøkið frælsi, men ein smásinnaðan og alráðandi politistat.


c: text/html

text:
Niels Petersen
14.02.2017 - 21:57
Ítróttur > Ítróttur > Fótbóltur
Við einum framúr innsatsi móti einum hálvsløvum Barcelona liði, vann Paris Saint-Germain ein imponerandi 4-0 sigur í kvøld. Úrslitið hevur við sær, at PSG er favorittur til at spæla seg víðari til fjórðingsfinalurnar í Champions League. Í hinum dystinum, sum spældur varð í kvøld vann Benfica 1-0 á Dortmund.
Serliga miðvallaleikararnir hjá Barcelona tyktist ikki vera klárir til harða presspælið frá PSG leikarunum, og sostatt mistu teir tamarhaldið beinanvegin. Tá alt kemur til stykkis skuldi heimaliðið vunnið við nógv fleiri málum.
0-4 er nógv at heinta inn aftur í returdystinum, men er tað nakað lið í heiminum sum hevur nóg stórar dygdir í álopspartinum, so er tað Barcelona. So heilt avgjørt er tað hóast alt ikki.
Í dystinum í Portugal í kvøld hevði Dortmund gyltan møguleika at javna, men brotsparkið misnýtti nógv umspurdi álopsleikarin, Aubameyang. Sum heild skapti Dortmund ovmikið av málmøguleikum, men ongin varð gagnýttur. Sostatt vann Benfica við sínum einsamalla máli frá grikska Mitroglou, tíðliga í øðrum hálvleiki.
Úrslit:
PSG - Barcelona 4-0 (2-0)
1-0: A. Di Maria (18.)
2-0: J. Draxler (40.)
3-0: A. Di Maria (55.)
4-0: E. Cavani (72.)
Benfica - Dortmund 1-0 (0-0)
1-0: K. Mitroglou (49.)

robotstxt: allowed

filter: keep


text:
Eg havi fingið føroyingar, danir, normenn og sviar
Eg havi fingið føroyingar, danir, normen, og sviar avdúka muru í sær sjálvum í telefon og á kjaksíður socialu miðlar í ikki vildi hoyra sannleikan um seg sjálvið.
Tað eru føroysku donsku norsku socialu miðlar eg havi fingi avdúka í felags uppihalda hvørvissjónir í er tíðinda kjak undirhaldssendingar teir 24 tímar.
Teir taka møguleika frá øllum lesarar lurtarar hyggjarar hugsa sjálvið teir skabtu dølskni og stagnatión eg dagliga hoyri í tlf og persónliga í Havnini.
Tað verður dagliga í slíkum framt einstáttan í slíkum sendingar í blaðstjórar blað útvarps sjónvarpsfólk nýtta fremja sjálvdyrkan eg finst harðliga at.
Tað eru slík í nýtta høvi fremja sjáldyrkan í miðlar í reka familju vina kenningarpolitik í er rættliga óseri øst móti teim í ikki fá lætta tilgongd til miðlar.
Tað er ikki fólki í viðráki í kan læra fólki í mótráki nakað menn øvugt tá kunna tey læra av teimum í upplivdu lívsins harða skúla og lívsavbjóðingar.
v.h.
Hans Birgir Hansen
Ps. Biggi eygleiðari granskari samfelagskjakari samfelagsrevsari íverksetari meiningsskapari privatur ákæri Oyggjatíðindi altenrativ blað loft netmiðlar í Tórshavn og uttan fyri.


text:
Í kvøld verður seinasti av teim trimum ísraelsku filmunum sýndur í Filmsfelagnum í Havnar Bio, har Ísraelskir Filmsdagar eru á fyrsta sinni.
Filmurin er hin kontroversielli Bethlehem, um samnevnda staðin á Vestara Áarbakka í Palestina, har søgan sigur, at Jesus varð føddur.
Filmurin er ein nútíðarsøga um njósnaravirksemi og spentu viðurskiftini millum Ísrael og Palestina.
Fyrsti ísraelski filmur var A Quiet Heart, har Vinafelagið Føroyar-Ísrael var vertur, og í gjárkvøldið var The Cakemaker sýndur. Hetta er fyrsti biograffilmur, sum ísraelski leikstjórin Ofir Raul Graizer gjørdi eftir bara trettan døgum. Eitt stillført meistaraverk um kærleika, sum eisini rúmar samkyndleika. Men í kvøld verða vit førd til Bethlehem.
Virkandi ísraelski sendiharrin í Keypmannahavn, Eyal Lampert, hevur longu gjørt av, at tiltakið við nýggjum ísraelskum biograffilmum verður aftur í Havn næsta ár. Eisini vil ísraelska sendistovan stuðla Filmsfelagnum at finna góðar filmar, sum lýsa skeið og serstøk viðurskifti í søgu Ísraels, sum til dømis holocaust, og at ríkið Ísrael verður 70 ár í mai næsta ár.
Serliga fegin er sendiharrin um eina tekning av húsunum í Hellerup, har ísraelska sendistovan í dag heldur til. Tekningina fekk hann frá Halleljuha Sofus í gjár, tí abbi Sofus bygdi húsini í 1918. Nú fer upprunaliga húsatekningin at fáa eitt av heiðursplássunum á sendistovuni.
- Vit vilja eisini hjálpa til at úvega áhugaverdar filmar, ið ikki neyðturviliga eru glansibíløt av okkara landi, sum til dømis Foxtrot, ið ummælarar uttanfyri Ísrael siga, fer at vinna Oscarvirðislønina sum besti útlendski filmur í ár. Í Ísrael er hann ikki so væl umtóktur, tí hann er this year’s bad child á filmi og setur Ísrael í eitt ívasamt altjóða ljós. Men soleiðis er veruleikin.
Tað er vist, at einki kann sum filmur lýsa millumtjóða viðurskifti, og lýsa fremmand lond, fólk og mentanir. Tí er filmur ein so praktfullur miðil.
Eftir ein túr í tyrlu kring oyggjarnar ferð virkandi ísraelski sendiharrin, Eyal Lampert, avstað við Atlantsflogi seinni í dag. Maigun Solmunde samskipar ferðina hjá ísraelska sendiharranum.


text:
Linn T. Sunne er norskur rithøvundur, fødd á Kongsberg í 1971, har hon eisini er uppvaksin.
Hon býr nú í Dokka við manni og fimm børnum.
Hon er útbúgvin lærari og hevur starvast sum lærari í nøkur ár. Nú starvast hon á bókabussinuim, sum hoyrir til bókasavnið í Oppland.
Henni hevur altíð dámað at skrivað søgur, og fyrsta bókin, Stjernestøv, kom út í 2000.
Fyri bókina Happy fekk høvundin norska Brage prisen í 2007.
Útgávur:
2011 Happy
2012 Saiko
2013 Kjallarin
2016 Tunnilin
Ummæli:
Zenia Johnsen: Linn T. Sunne: Happy. fortællingen.dk/ 29. august 2008
Guri Fjeldberg: Gåtefull sorg. barnebokkritikk.no
Heiður:
2007 Brageprisen


text:
Atlantic Airways hevur stovnað eina nýggja, talgilda bonusskipan. Hetta hendir í kjalarvørrinum av, at SAS segði Eurbonusavtaluna upp við Atlantic Airways.
Nú kanst tú, við at gerast limur í Súlubonus, savna tær stig saman, tá tú flýgur við Atlantic Airways, og stigini kanst tú brúka til at keypa ferðaseðlar fyri. Skipanin kemur í gildi á føðingardegnum 28. mars, og allar ferðir eftir hesa dagfesting geva súlustig.
“Hetta er ein sterk og dygdargóð skipan til fyrimuns fyri okkara trúgvu viðskiftafólk. Vit fegnast um, at tað er eydnast at menna okkara egnu, talgildu bonusskipan uppá lutfalsliga stutta tíð, sum eisini er lagað til okkara tørv. Vit vilja eisini hjálpa okkara viðskiftafólkum væl á veg til sína fyrstu súlubonusferð, tí lata vit 150 súlubonusstig til øll, ið stovna sær ein súlubonusvanga áðrenn 1. mai 2017,” sigur Jóhanna á Bergi, stjóri í Atlantic Airways.
Skipanin er sett soleiðis saman, at fyri hvørja ferð tú flýgur við Atlantic Airways, forvinnur tú eitt ávíst tal av stigum – alt eftir, hvørjari farleið og slagi av ferðaseðli tú ferðast við.
Tá tú hevur nóg mikið av stigum til eina súluferð, kanst tú brúka tey á øllum leiðum hjá Atlantic Airways; bæði til Danmarkar, á NORÐ-leiðunum og vælumtóktu SÓL-leiðunum.
Við nýggja Súlubonus fáa tey, ið ferðast nógv enn fleiri fyrimunir við gullstigi, sum gevur atgongd til fast track og lounge á flogvøllinum í Kastrup.
Skipanin er enn í menning, og ætlanin er, at uppaftur fleiri fyrimunir so líðandi skulu knýtast at skipanina.
Les meira um Súlubonus og stovna tær ein vanga á atlantic.fo í dag - so ert tú væl á veg til tína fyrstu súlubonusferð.
Viðmerkingar fáast við at venda sær til Jóhonnu á Bergi, stjóra í Atlantic Airways á telefon 21 37 30.


text:
Carrion Crown
Zokar Elkarid
Eigarin av The Laughing Demon
Description:
Bio:
Sum eigari av The Laughing Demon, eitt lívligt og festligt vertshús, so elskar Zokar látur og góðan mat. Ístaðinfyri at øtast og bekymra seg um Harrowstone so hevur hann tikið sær av møguleikanum og gjørt ymsar monster inspereraðar rættir. Honum dámar væl at billa turistum inn, at maturin er autentiskur. Á matskránni eru:
- Vampire Stakes (rare búffur við einum træ steyra mitt í)
- Wolf Balls (lambskjøtabollar á talerki, sum er málaður sum ein fullmáni)
- Corpse Chowder (hakkikjøt í einum tomat grýturætti)
- Liquid Ghosts (ølir við grønt-floureserandi ljósi)


text: Svimjarar royna yvirhøvur at taka tað so róligt sum gjørligt í innleiðandi riðlunum, um teir bara eru nøkulunda vísir í at koma víðari til finalurnar. Men eg veit ikki, í morgun setti fyrst franski Amaury Leveaux evropeiskt met við 20.80 í 50 frí, síðani russika Valentina Artemyeva evropeiskt met við 29.83 í 50 bringu, hálendska Marleen Veldhuis evropeiskt met við 51.91, og at enda fyrst italiumenn og síðani russar heimsmet í 4×50 blandað við ávíkavist 1:34.01 og 1:33.77. Og við tað at eisini franskmenn vóru skjótari enn heimsmetið frá í morgun av, so verður tað so gott sum garanterað heimsmet aftur í kvøld.


text:
Nú laksurin á Vágsfirði verður tikin í hesum døgum, og partur av laksinum verður førdur norður til Glyvrar, vilja vit við hesum greiða frá umstøðunum.
Fleiri atlit eru at taka ísamband við alivirksemi – og tøku av laksi á fjørðinum. Eitt atlit er laksalús, annað atlit sum hevur týdning er nær nýggjur fiskur skal setast útaftur.
Ísamband við aliøki í Vági er at siga, at Bakkafrost í fleiri umførum hevur víst at vit megna at halda lúsatrýstið niðri uttan nýtslu av heilivági. Í Vági hava vit nýtt rognkelsir í ringunum, harafturat hava tænastuskip okkara Hans á Bakka, Martin og Róland í fleiri umførum avlúsa fiskin í Vági seinastu mánaðirnar við góðum úrslitum. Uttan hesi amboð hevði ikki verið gjørligt at alt fiskin fram til fulla tøkustødd, sum vit nú hava gjørt. Fiskurin sum verður kruvdur ídag, vigar omanfyri 7 kg – og er av allarbestu dygd.
Tá tað kemur til nýggja útseting, so er eisini nøkur atlit sum vit vera noydd at halda okkum til. Smoltið sum skal setast út á Vágsfjørð skal eftir ætlan út í apríl mánaða. Sambært galdandi lógarkrøvum er ásett ein hvílitíð á 2 mánaðir fyri fjørðin, áðrenn nýggjur fiskur kann setast út aftur. Sostatt skal fjørðurin vera tómur 1. Februar um gjørligt skal vera at seta út 1. Apríl. Hetta fara vit ikki at klára – men hava nú sum mál at klára 4 vikur seinni. Tað ber ikki til at útseta útsetingina longur, tí onnur aliøki koma beint eftir Vág, sum eisini skulu hava smolt, og verða hesi klár í juni/juli – og fyri at smoltstøðirnar skulu megna at hava smoltið klárt er neyðugt at fáa fiskin til økið á Vágsfirði út av støðunum áðrenn.
Bakkafrost hevur avgjørt at byggja kryvjivirkið í Vági út til tess at hetta kann nøkta tørvin á kapasiteti tá laksurin á alifirðunum skal takast. Bakkafrost yvirtók sum kunnugt Faroe Farming herfyri, og fóru vit beinanvegin ígongd við at byggja nýtt kryvjivirki í gamla Polarfrost. Verandi virki er avmarka í kapasiteti, og er ikki tíðarhóskandi. Tí vóru møguleikarnir tvinnir, antin at niðurleggja virkið ella at byggja annað tíðarhóskandi virki við nøktandi kapasiteti.
Seinna loysnin varð vald, og verður virkið ætlandi liðugt í summar, eftir eina munandi útbygging. Ætlanin er sostatt at kryvjivirkið í Vági skal kryvja allan fisk frá aliøkjunum í Suðuroy, og vænta vit at hetta við tíðini eisini fer at geva meining fyri felagið. Neyðugt er at virkið klárar at tøma ein fjørð við áleið 5.000 tonsum innanfyri 2 mánaðir, t.v.s. umleið 40 arbeiðsdagar, og tað fer nýggja virkið at megna; men inntil nýggja virkið er klárt er neyðugt at nýta aðrar møguleikar soleiðis at alivirksemið í Suðuroy skal megna at halda seg innanfyri bæði lúsamørk og aðrar lógarásettar treytir.


text:
Í samband við at filmur verður gjørdur um Nýggjárshaldið í Vági, sóknast Nýggjársnevndin eftir gomlum filmsupptøkum og myndum frá Nýggjárshaldinum í Vági.
Fólk frá minst 9 londum til Nýggjárshaldið í Vági
Nýggjárshaldið í Vági hevur neyvan eydnast betur og verið vakrari enn tað var hesuferð. Veðrið var av tí besta og teir útvið 160 faklarnir vóru byrjanin til eitt stórsligið kvøld kring Tríkantin á Sandinum, har skrýddur nýggjársbátur stóð klárur at brenna.
Tíðin rennur sum streymur í ár
Sálmurin “Tíðin rennur sum streymur í á” verður, eins og siðvenja er, sungin, áðrenn faklarnir verða tveittir á bátin.
Meistaraverk klárt til seinastu ferðina
Enn eitt meistaraverk, sum Jakob Skaaning er upphavsmaður til, við góðari hjálp frá Ingi Hansen
Gera film um Nýggjárshaldið í Vági
Í fleiri ár hevur verið umrøtt ætlan um at fáa skjalfest søguna hjá Nýggjárshaldinum í Vági. Tosað hevur verið um bókaútgávu, men skjótt varð komið eftir, at filmurin uttan iva er besti hátturin at siga søguna um Nýggjárshaldið í Vági.
Nýggjársmorgunmatur kl. 10
Øll eru hjartaliga vælkomin til ókeypis morgunmatin í Billardhúsinum frá kl. 10 til kl. 12 nýggjársaftansmorgun.
Selja fýrverk í Handverkarahúsinum í Vági
Nýggjársnevndin og FC Suðuroy selja fýrverk í Handverkarahúsinum í Vági. Opið er 30. desember frá kl. 10 til kl. 20.
Skráin fyri Nýggjárshaldið í Vági
Skráin fyri Nýggjárshaldið í Vági byrjar kl. 10 nýggjársaftansmorgun.
Konsert við Danny & Páll úr Danny & the Veetos nýggjársaftan
Nýggjársaftan kl. 13 verður konsert við Danny & Páll úr Danny & the Veetos í VB-húsinum.
Faklagongan á nýggjárinum
Sum vant ganga menn og kvinnur við fakli á nýggjárinum í Vági – og áhugin er altíð stórur at ganga við fakli.


text:
Líknandi greinar
2. viðgerð av uppskoti um broytingar í alilógini v.m. á Løgtingsfundinum ímorgun kl. 10.00
Í morgun tann 16. Apríl kl. 10:00 kemur 2. viðgerð av Løgtinsmálinum um uppskot til løgtingslóg um broyting í løgtingslóg um aling av fkiski v.m. Nógv hoyrðingarsvar eru komin inn, heili 20 í tali og News hevur hugt eftir Hoyringarsvarinum frá Bakkafrost og Luna, Fylgiskjal 02, klikk her: “Ummæli av uppskoti um broytingar í alilógini” Les meira…
Flaggdagur í dag, her kunning um okkara Merkið, góðan Flaggdag øll somul
Í dag er Flaggdagur og runt Føroya land verður dagurin hátíðarhildin við røðum og sangi. Her ein lítil kunning um okkara Merkið, sum vit hava funnið á Wikipedia. Merkið Merkið er føroyska flaggið. Merkið, tann 25. apríl 1940 varð viðurkent sum tjóðarmerki føroyinga av bretska hersetingarvaldinum. Flaggið er ein týðandi partur av tí føroyska samleikanum. Les meira…
Ljósgongan ígjøgnum býin gekk væl
Við Jógvan Brim á odda fór ljósgongan ígjøgnum býin. Nógv fólk vóru í skrúðgongini og gingið varð frá Býráðshúsinum og til Posthúsið, har børnini og tey vaksnu høvdu ymiskt ljós á sær, eitt nú pannulyktir, lummalyktir, ljósrør, ljóssvørð og onnur ljós. Komin til Posthúsið var bjóða vælkomin, sungi vóru tríggir sangir frá Kular Røtum og Les meira…


text:
Orð: Oskar Hermansson og Poul Arne Joensen
Lag: Gideon Wahlberg
1. Skútur brátt stevna av firði út tað norðhavssild at fanga
Skiparin rópar um stýrhús-rút: ”Hey, latið springið ganga!”
Koyrir so á motorin, snotilig skútan er vorðin.
Setir so kós í ein landnyrðing, loggið bert snurrar ein sólarring.
Skiparin sjógvin gradar, brúkar sekstant og radar.
”Gerið nú greitt bæði trossar og gørn, tí nú se-ta vit!”
2. Setan var góð, væl teir fingu í á fimtan favna dýpi.
Gørnini fimti teir settu út, við tunnum verður knýpið.
Avhøvda flestu og gelda, aðrir teir salta og skelda.
Kokkurin gamli tó glaður er: ”Komið nú allir og skaffi her,
Borðiskin havi eg djúpan, kom og fá tykkum sildasúpan,
Hon stimbrar og hitar hvønn einasta kropp, sum nú kropin er!”
3. Sigla so inn aftur leygarkvøld, teir glaðir munnu sjunga.
Harmonikan áður so deyð sum sild, man út í dansin runga.
Ruskij og Polskij har snurra, norðmenn og sviar sum murra.
Har er bert ruðul og eingin kós, stúgvandi fult eins og sild í dós!
Har eru sildaknassar umframt teir sildabassar
Sum gørn teirra seta og fanga sær sprund nú eitt leygarkvøld.


text:
Fyri vørubil N1 verður goldið 20% í virðisavgjaldi av avgjaldsskylduga virðinum.
Skrásetingarskyldug motorakfør gjalda sbr. § 8, eitt CO2-avgjald í landskassan, tá motorakfarið verður skrásett. CO2-avgjaldið verður ásett eftir, hvussu nógv gramm av CO2 kemur úr motorakfarinum fyri hvønn kilometur (g/km).
Er CO2 útlátið ikki upplýst, ásetir Akstovan CO2 útlátið sambært upplýsingum úr øðrum skipanum á alnótini um tøkniligar upplýsingar á akførum.
Er CO2 útlátið ikki upplýst, og ikki er møguligt at útvega upplýsingarnar á annan hátt, verður eitt umhvørvisavgjald sbr. § 10, stk. 5, á vørubilum ásett við euronorminum sum útrokningargrundalagi.
Dømi (CO2 útlát 244 g/km):
Dømi (CO2 útlát ikki upplýst, men Euro normur í staðin):
Verður vørubilur skrásettur sum persónvognur, áðrenn 10 ár (120 mánaðir) eru gingin frá skrásetingini sum vørbilur, verður virðisavgjaldið goldið sbrt. § 3, stk. 1, lutfalsliga samsvarandi tíðini, sum restar í teimum 120 mánaðunum.


text:
Suðurafrikanski Gerhard Zandberg sigur nú at hann ikki fer at kappast á olympisku leikum í sínari drakt sponsorerað av Arena, men heldur gjalda tær 3000 evrurnar í bót til at kunna svimja í Speedo. ‘Eg fari ikki at skaða mínar møguleikar’. ‘Hvat eru 3000 evrur?’, við tilvísing til at eitt OL heiðursmerki hevur nógv meira virði.
Magnini slapp ikki at svimja í nýggju Arena R-Evolution draktini í teimum 100 frí á HM, tí at FINA ikki vildi góðkenna hana fyrr enn í juni. Hann valdi tí heldur at svimja í Speedo, og var yvirhøvur nøgdur við hana, hóast hann bara varð nummar tvey í kappingini. Segði at tað var gott at kunna vera á hædd við hinar, um enn hann væntar at hann hevði kunnað sett heimsmet í nýggju Arena draktini.
Eftir er so at síggja hvat aðrir svimjarar velja at gera fram til OL. Sambært Associated Press so hevur franska Manaudou sponsoravtalu við Arena. Brendan Hansen, Aaron Piersol, Jason Lezak og Kaitlin Sandeno hava avtalu við Nike, men her sigur høvuðsvenjarin Schubert at hann fer at biðja allar amerikanskar svimjarar um at svimja í Speedo. Japanar svimja í Mizuno.


text:
Seks heimagjørdir lendisbilar hava í hesum døgum koyrt í Havnargøtum og heilt út á Glyvursnes. Tað eru næmingar á Tekniska Skúla í Havn, sum undir kønari leiðslu koyra, smíða og sveisa. – Teir hava verið toppmotiveraðir, sigur ein vælnøgdur skúlastjóri um næmingarnar.
Motorlæra
Í grótbrotinum á Glyvursnesi er innrás av larmandi tøkni. Millum sprongdu klettarnar ganga ungir næmingar av Tekniska Skúla í Havn klæddir sum rúmdarmenn, skrúva, snara og seta saman. Undir hjálmi gera teir tekin sínámillum, til ein peikar ótolin á klokkuna, fer burtur frá og tekur flaggið. Hetta er tað tekin, øll hava bíðað eftir. Teir renna til bilarnar, ið eru sum tiknur úr einum Mad Max-filmi. Leypa tveir og tveir í hvønn av teim seks heimagjørdu bilunum, sum Akstovan hevur góðkent við fyribils spjøldrum.
Flaggberin
Motorarnir rumla ótolnir meðan teir tólv lærlingarnir hyggja trøllabundnir upp á flaggið, ið enn lavar stillan í lotinum. Og so hendir tað. Við vandnum handalagi, sum var tað estetiskur fimleikur, teknar flaggberin eitt tekin framm fyri seg og slær avgjørdur út í luftina. Fyrsti bilurin strýkur av stað og síðani ein og ein, meðan klokkurnar telja. Meðan angin av olju og snurrandi motorum førir okkum til Hockenheim og Monza, kennist brádliga ein heimligari deymur, ið førir okkum at heimlandsstrondum. Í pylsuvognstúnið hjá Boggu á keiøkinum í Havn, har pylsur og búffar steikja so lystiliga. Skúlastjórin Egon Øregaard er tað, sum borðreiðir av grillini í grótbrotinum á Glyvursnesi. Hann prikar undir síðuna á mær og peikar yvir á teir tríggjar Beinir, Guttorm og Jeffri, eldhugaðir lærarar, sum tita runt á vøllinum, geva boð, taka tíð og filma. Her skal alt staðfestast. – Fyri ídni, hegni og nýskapan hava teir allir uppiborið eitt herðaklapp, sigur Egon og greiðir frá, at tað er Beinir P. Hansen, sum hevur givið teimum nýggjan íblástur frá starvi á tekniskum skúla í Lyngby í Danmark. – Beinir hevur staðið á odda fyri hesi verkætlanini, sum avgjørt hevur víst okkum á nýggjar námsfrøðiligar møguleikar.
Motivasjón og ábyrgd
Tekniski Skúlin í Havn er júst farin um tey sjeyti og Egon Øregaard er hin sjeyndi í røðini. – Við at nýta henda serliga undirvísingarháttin at taka næmingarnar aktivt við uppá ráð, tá er málið hjá okkum nátt, í hvussu er, tá vit tosa um motivasjón í undirvísingini. Og tað hevur nógv at týða í framhaldandi læruni, sigur Egon og nevnir eitt annað høvuðsendamál í undirvísingini, sum er, at næmingarnir sjálvir skulu taka ábyrgd og loysa trupulleikar, sum ein slík verkætlan altíð førir við sær. Næmingarnir hava verið so motiveraðir, at tá vaskifólkini skulu sløkkja og læsa um kvøldarnar, tá eru teir enn í gongd á bilverkstaðnum.
Krøv til verkevnið
Eins og aðrir lærlingar, skulu bilsmiðjulærlingar á skúlabonk átta ferðir í til samans 55 vikur. Seinasta er sjálvsagt sveinaroyndin, men drúgvasta skeiðið er hitt fyrsta, sum varir 20 vikur. Umframt bilsmiðir, so kunnu lastbilasmiðir, entreprenørsmiðir, plátusmiðir, prutl- og motorsúkklusmiðir eisini vera við. – Men hesir mugu á ein annan tekniskan skúla til hini skeiðini, sum koma.
Men hesar útbúgvingarnar hava so nógv til felags, at vit hava valt at leggja fyrsta skeiðið í ein felags inngang, sigur Beinir P. Hansen, lærari og verkætlanarleiðari á bildeildini. Eftirsum tað ikki bara eru bilsmiðir á fyrsta skeiðinum er tað ein sjálvfylgja at leggja alt til rættis soleiðis, at allir lærlingar fáa sum mest burtur úr, sigur Beinir.
– Tí hava vit valt at fara undir eitt verkevni, annaðhvørt í felag, ella hvør sær, har einstaki lærlingurin altíð kennir, at verkevnið er viðkomandi, fakliga og persónliga, so skúlagongdin gerst so meiningsfull sum gjørligt. Í minsta lagi tvey krøv skulu verða lokin í verkætlanum hjá Tekniska Skúla. Fyrra kravið er kunngerðin, ið nágreiniliga lýsir hvat lærlingarnir skulu duga, tá skeiðið er av, og seinna kravið er, at lærlingarnir onkursvegna kenna á sær, at teir hava tilognað sær tað, sum kunngerðin staðfestir.
– Men líka sum í øllum øðrum skúlum, so er upp til hvønn einstakan næming, hvussu nógv hann sjálvur ger burturúr. Og her er tað, at júst verkevnið er so spennandi at fara undir, sigur Beinir, sum á tekniskum skúla í Lyngby hevur arbeitt við balstýrnum næmingum av øðrum etniskum uppruna, sum tey siga.
Siglandi bilar
Fyri tveimum árum síðani fóru Beinir og starvsfelagarnir á Tekniska Skúla undir at skipa verkevni, sum bæði kundu nøkta tørvin í kunngerðini og verða viðkomandi og motiverandi hjá næmingum. Fyrsta verkevnið var at seta saman tvær bilgronir, soleiðis at tann endaligi bilurin kundi koyra fram báðar vegir og harafturat snara á øllum fýra hjólunum.
Annað verkevnið var at gera ein vatntættan bil, sum kundi sigla úr bátahylinum á Argjum og inn í Vágsbotn. Royndirnar vístu, at ein stórur partur fór til at sveisa.
– Tí gingu vit saman við fyrstaskeiðslærlingar á Metaldeildini, sum útbúgva maskinsmiðir, rør- og blikk smiðir, stálskipasmiðir, tá vit ráð løgdu triðja verkevnið, sigur Beinir og vísir til tveir go-cart bilar, sum lærlingarnir sjálvir teknaðu og settu saman.
– Øll hesi trý verkevnini hava havt eittans endamál, og tað er at læra lærlingarnar tað, sum kunngerðin fyri teirra útbúgving ásetur, og onki minni. Og tað vil eg pástanda at verkevnini hava, og tí hava vit valt at halda fram við verkevnum av hesum slag, sigur Beinir nøgdur og væl stuðlaður av stjóranum.
Lendisbilar á Glyvursnesi
Fjórða verkevnið á Tekniska skúla er aftur samstarv millum bil- og metaldeildina, har lærlingar fyrst eru á egnari deild og síðani ganga saman í tíggju vikur. Yvirskipaða verkevnið er at gera seks offroadarar, ið skulu koyra um kapp ta seinastu vikuna. Seks persónbilar, m.a. ein Nissan Bluebird, vórðu fingnir til vega, tiknir sundur og goymdir í eini bingju. Skrokkin skuldu lærlingarnir gera av nýggjum úr svørtum stáli. Síðani kemur upphang til motor, stýrigreiðir og at enda skulu allir lutir festast á lidnu bilarnar, sum góðkendir av Akstovuni koma undur tað slagið, sum í orðabókini verða nevndir lendisbilar.
Turbo og diesel
Skeiðið við lendisbilunum byrjaði við ástøðiligari undirvísing, har lærlingarnir fingu lýst endamálið, og síðani var undirvísing, ið knýtti seg til verkevnið. – Tað bleiv millum annað staðfest, at bilarnir skuldu klára knortlut lendi, og at tað fer at verða koyrt undir øllum umstøðum, sjálvt um tað verður regn, ella kavi tann dagin, koyrt verður, sigur Beinir P. Hansen og ger vart við, at trygdin altíð verður havd í huga.
– Út yvir nøkur trygdarkrøv, sum skulu yvirhaldast, so stendur tað fullkomiliga frítt upp til bólkarnar, hvussu bilarnir síggja út, sigur Beinir, ið saman við hinum lærarunum býtti lærlingarnar í bólkar, ein til hvønn bilin. Fyrsta uppgávan er at gera upphang til motorarnar, sum stava úr seks ymiskum framhjólstrektum bilum, fýra VW Golf Diesel, har ein hevur turboløðara og hinir báðir eru úr einum Ford Fiesta Diesel við turboløðara og hin seinasti úr einum Nissan Bluebird, sum er einasti bensinmotorurin.
Ístaðin fyri at hava motorin framman, hava lærlingarnir monterað hann aftan og harvið givið bilinum bakhjólstrekk. Síðan bleiv gronin gjørd. Hon varð gjørd til tað knortluta lendi, sum avgjørt varð, at bilarnir skuldu koyra í. Gronin og motorfestið aftan vórðu sett saman og at enda tak lagt á, altsamalt úr stálrørum. Lidnu bilarnir skuldu standa roynd á bremsirullufelti og skuldu sporast, so eginleikanir at koyra verða nærum teir somu sum í einum vanligum persónbili. Akstovan sýndi bilarnar og gav teimum royndarplátur, sum við avmarkingum, vóru grundarlagið undir kappkoyring á Glyvursnesi.
Nøgdur stjóri
Egon Øregaard, stjóri, sigur, at námsfrøðiliga er hetta slagið av undirvísing ein stór avbjóðing fyri bæði lærarar og lærlingar.
– Verkevnið leggur upp til at lærlingarnir taka meira ábyrgd og samstundis fáa størri ávirkan á, hvussu undirvísingin skal ganga fyri seg og hvussu verkevnið skal forma seg. Lærarin skal harafturímóti duga at traðka eitt stig aftur og geva pláss fyri øðrum meiningum og øðrum háttum at gera tingini uppá, uttan at blanda seg ov nógv uppí, serliga tá tingini ikki verða gjørd akkurát soleiðis, sum ein hevði vilja, at tað skuldi verið gjørt, sigur stjórin og undristrikar, at tað er í skúlanum at lærlingarnir kunnu – og kanska skulu – gera feilir og ikki á bilinum hjá einum kunda. Tað læra teir nógv av, sigur Egon.
Ein annar fyrimunur við at arbeiðja við verkevnum er at hava næmingalagaða undirvísing, so til ber at undirvísa lærlingum á ymiskum støði.
– Við at integrera náttúrulæru í tey verkligu fakini, hevur man eisini givið tí fakinum meining og innihald og eitt ítøkiligt endamál, sigur Egon, ið undirstrikar, at tað eru tveir partar, ið skulu samarbeiða fyri at verkevnið skal eydnast.
– Lærararnir seta nøkur mál, stilla nøkur krøv og greina endamálið væl, virka sum eygleiðar og vegleiðarar, hjálpa við frálærutilfari, data, amboðum og tólum. Lærlingarnir mugu gera sær eina ætlan um hvussu bilarnir skulu síggja út, hvussu málini og trygdarkrøvini kunnu náast, læra amboð og tól at kenna, læra at finna tekniskar upplýsningar um bilar og so framvegis.
Á skúlanum skulu fleiri skriftligar uppgávur gerast og tær kunnu við hepni gerast í sambandi við at arbeitt verður upp á bilarnar, tí tær knýta seg at honum, sigur Egon og nevnir, at tá lærlingurin arbeiðir upp á bremsur, er tað eyðsæð, at hann eisini ger tað skriftligu uppgávuna samstundis, og tá hann er liðugur við hana, handar hana til læraran. Soleiðis vil hann, tá bilurin er liðugur, hava handað allar uppgávurnar til læraran.
– Samanumtikið fegnist eg sum skúlastjóri um, at lærarar taka stig til, og tora at ganga nýskapandi námsfrøðiligar leiðir. Henda seinasta verkætlanin prógvar, at tað ber til, og at tað eisini gevur okkara ungu hug og førleika til at ganga nýggjar leiðir.
Birgir Kruse, Dimmalætting 31. mars 2006


text:
Í morgunljósinum, úteftir og inneftir, sást fyrsti nýfalni jólakavin í ár. So varð at starta bilinum og skava frostin av rútinum í gøuljósinum úr Tórsbyrgi.
Í býnum glampa jólaperur í trøum og gluggum, og alt speglast á stillu miðbýarvágni.
Heilt niðan á Trapputrøðna, sum Útvarpið segði fyrr um landsins størstu handilsmiðstøð, so eingin varð tikin fram onnur í hesi sælu lýsingatíð, eru vindeyguni skrýdd við perum og trøðum.
Uppi á Oyggjarvegnum eru longu spor í nýfalna morgunkavanum, so her eru fleiri, ið longu hava koyrt og vent, summi at taka bíløt og fleiri, sum longu eru farin til arbeiðis á Brandstøðini, Hotel Føroyum og uppi á Húsareyni, har SEV hevur bygt allar vindmyllurnar og ymist betongarbeiði enn er í gongd.
Lága loðandi ljósið spælir sær suðuri í havi millum Borðuna og Kirkjubøreyn. Eina løtu sæst hon sum ein reyðgløðandi kúla, so er hon burtur, sólin, og alt er grátt yvir transformatorum, fæi og fólki ein kavamorgun við Kleynsvarða.
So er at fara oman aftur í Havnina og til arbeiðis. Fyrst ein mynd frá rulluportrinum og stikinum omanfyri Marknagilsvegin, oman yvir havnina og so ein breiðari myndi yvir allan býin og Nólsoynna við.
Og at enda oman gjøgnum Svaldbardsvegin og út í Grønland, til Poulinu, sum í kjallaranum í Grønlulág 1, niðanfyri Mikkjalstrøð, hevur spennandi virki, har hon vevar og m.a. ger turrikløð, skjúrt, slips og sloyfur, og í dag hevur gjørt mær eina butterfly til klædningin í kvøld, tá eg skal verða borðharri á arbeiðsplássinum. Gott vikuskifti í fyrsta jólakavanum!


text:
Eftir Hans Tórgarð
Eftirhondini ber ikki til at siga at “nýggir føroyskir yrkisleikbólkar hanga ikki á trøunum,” tí talið sær út til at økjast í heilum. Men tað merkir ikki at nýggir bólkar ikki eru vælkomnir. Og serliga um teir velja, sum seinasti sprotin, at ganga øðrvísi vegir enn tað vanliga.
“DetFærøscheCompagnie”, nýggjasti føroyski yrkissjónleikarabólurin, hevur júst lagt – ikki síðstu, men at kalla fyrstu hond á nýtt føroyskt upprunaverk.
“Indberetninger fra en rejse udi Færø” hevði frumsýning leygarkvøldið. Men tað merkir ikki at verkið er liðugt, og klárt at serverast. Hetta er ikki ein liðugt innpakkað vøra, til áskoðaran at konsumera. Nei, hetta er bara byrjanin. Verkið er gjørt til at vaksa og mennast og økjast, eitt “work in progress” sum verður sýnt fram sum tað tað er: Ein møguleiki hjá okkum at sleppa at lúra inn í verkstaðin. Bara tann tankagongdin er longu nakað nýtt, tí eftirhondini hava vit vant okkum við hugtakið “framførsla” og hava lært okkum at konsumera ta lidnu vøruna, sum verður løgd fram fyri okkum.
Forbrúkaramentaliteturin kennist tó langt vekk tá tú kemur inn í heimin hjá “DetFærøscheCompagnie.” Einki er tað, tað sær út til at vera, einki verður tikið fyri givið, og eingin veit hvat hann kann vænta sær, tí einki er liðugt, alt er í menning.
Til alla lukku hava tey í bólkinum eisini verið so mikið klók at tey hava fortalt okkum hetta áðrenn, so vit forvænta ikki nakað “liðugt”, vit forvænta at síggja eina organismu í menning, eitt innblikk í eina prosess.
Tað paradoksala er so sjálvandi, at við tí vitan so kennist verkið kortini heilskapað. Gamaní, har manglar bæði byrjan og endi, men bulurin er har, og hann er haldbarur.
Allar traditiónir og forvæntningar, fólk kundu hugsast at havt til eina “Teaturframførslu” hava tey í bólkinum valt at sæð stórt uppá: Her liggur ikki nakað liðugt skrivað handrit aftanfyri, her verður ikki tikið atlit til prosaisk ting sum “dramaturgi” ella “sjangru.”
“Sjónleikur” kann mann kanska kalla tað, um mann øgiliga gjarna vil seta sjangru-navn á, onkur vil kanska heldur rópa tað “Performance” og onkur annar “Installatión” – men tað er alt líkamikið. “DetFærøscheCompagnie” hevur skapt eitt verk sum dugir at standa á egnum beinum, uttan at noyðast at hava eina sjangru at styðjað seg til. Hetta er eitt vilt eksperiment, har øll elementir eiga líka stóran rætt. Innihaldið eru søgur og sagnir, men tað eru ikki bara orðini sum sleppa at ráða. Tónleikurin, pallmyndin, ljóðið og ljósið, eins og rørslur og dansur, eru forteljandi elementir eins nógv og orðini. Og tað er júst í hesum tey eydnast so ótrúliga væl: at geva øllum elementum líka stórt pláss, og lata øll vera forteljandi.
Konseptið er einki avgjørt. Eitt sindur abstrakt, eitt sindur absurt, eitt sindur klikkað, eitt sindur av hvørjum. Og styrkin í sýningini er serliga tann, at einki er hundrað prosent sikkurt. Tú veitst ongantíð hvønn veg tað ber.
Fýra forteljingar, sum tey hava savnað saman frá ymsum heimildarfólki, eru valdar út til sýningina. Tær eru allar ymiskar í lyndi og skapið og framførsluhátti. Onkustaðni sleppa orðini at ráða, aðrastaðni er myndamálið mest frammalaga. Onkustaðni er tragikkurin í hásætinum, aðrastaðni ræðusøgan og so aftur aðrastaðni reinur komikkur.
Tað eru Kjartan Hansen og Kristina Sørensen Ougaard sum skiftast um allar leiklutirnar. Tey spenna vítt, bæði, bera persónarnar gjøgnum søgurnar uppá ymsar mátar. Onkuntíð við teksti, onkuntíð við rørslum, onkuntíð við klovnaríi, onkuntíð við tragediu, men allatíðina við eini øgiligari orku og øgiligum yvirskoti. (Og Kristina eigur heilt vist tað stuttligastu ímyndina av Nólsoyar Páll sum eg nakrantíð havi sæð!)
Tey eru bæði tvey øgiliga sterkir og fascinerandi leikarar, ella performarar, ella hvat tú nú skalt kalla tey. Í øllum førum, so er tað ringt at fáa eyguni av teimum; tey fascinera áskoðaran við síni nærveru og síni orku og sínum fysiska hegni. Tekniskt eru bæði tvey so at siga perfekt, men kenslurnar liggja heldur ikki eftir.
Tað merkist sjálvandi, at tey hava verið við til at skapa sýningina og hava ikki verið amboð í hondunum á einum leikstjóra ella konseptualisti. Og tað at tey eiga sín part av hugskotinum og konseptinum ger sítt til at tey føla seg heima í tí, og kunnu levera fult út.
Afturat teimum kemur frásøgurøddin hjá Búa Dam, sum eisini dugir at fascinera og fanga lurtaran/hyggjaran. Tónleikarin sum frásøgufólk er eitt konsept sum Búi hevur dyrkað leingi, og sum hann dugir. Rytman í tekstinum hevur líka nógv, ella kanska meir at siga enn sjálv orðini. Og á onkran hátt ger hetta tekstin lættari, lætt tilgongiligan og lætt skilligan.
Búi og Jens L. Thomsen eiga ávíkavíst tónleikin og ljóðmyndina – men tað er ringt at siga hvar annað steðgar og hitt tekur yvir . Ljóðini og tónleikurin flóta innyvir og rundanum hvørtannað, sum ein livandi organisk vera. Báðir menn eru á pallinum saman við leikarunum og spæla saman við teimum; tónleikurin og ljóðið eru ein livandi partur av framførsluni. Effektirnar, ið verða nýttar, eru imponerandi virkningsfullar: Ljóðið av eini sigarett, forstyrkt nakrar hundrað ferðir, koreograferað perfekt til rørslurnar hjá leikaranum, geva tær kensluna av at nærmast koma inn undir húðina á persóninum. Einkult, men fantastiska effektivt.
Tað er ikki fyrrenn aftaná tú hevur hugsað um tað eina løtu, at tú skilir hví heitið “Indberetninger fra en rejse udi Færø” er so væl valt. Stórsti parturin av søgunum hjá teimum eru ikki úr bókini hjá Svabo, men frá øðrum heimildum, so hví Svabo skal eiga heiðurin er ikki skilligt beinanvegin.
Men sjálvandi: Hetta eru fólk, sum, eins og Svabo, fóru uttanlands at læra; nomu sær kunnleika og vitan, og valdu (eins og Svabo) at brúka ta vitanina og tann kunnleikan her heima; tey vendu (eins og Svabo) aftur til sínar røtur fyri her at finna ta góðu søguna, ta søguna sum bara bíðar eftir at blíva fortald, ta søguna, sum vit øll kenna, men hava annaðhvørt gloymt ella ikki vilja hoyra, tí hon er for nógv hetta ella for nógv hatta: Innavl, svaklig religión, dráp fyri persónligan vinning, bygda-originalar, tann síðan av føroyskum mentaliteti sum vit helst vilja gloyma og begrava. Men (eins og Svabo) duga hesi fólkini at taka evnini upp við einum øgiligum kærleika til sínar røtur, einum stórum, men samstundis kompromisleysum kærleika, sum (eins og Svabo) ikki vil krógva nakað, men heldur ikki fordøma nakað.
Tað er tað einasta tey (eins og Svabo) vilja siga, og tað er tað tú situr eftir við aftaná lokna sýning: Soleiðis eru vit. Uppá gott og ilt.
Sum sagt, so er verkið alt annað enn liðugt. Tað er nústaðni byrjað. Og ein má bara vóna at DetFærøscheCompagnie heldur fram við síni gransking, og gevur okkum fleiri upplivilsir áðrenn tey rýma av landinum aftur. Avbjóðingarnar eru sjálvandi størri og fleiri uttanlands, men vit hava sanniliga eisini brúk fyri teimum her.


text:
Stonehenge
Stonehenge er eitt yngru steinaldar og bronsualdar fornminni tætt við Amesbury í enska enska landslutinum Wiltshire, umleið 13 km í ein útnyrðing úr Salisbury. Tað er uppbygt av vøllgørðum rundan um eina runda uppseting av stórum reistum steinum og er eitt hitt kendasta fyrisøguligu støðunum í heiminum. Fornfrøðingar halda steinarnar verða millum 2500 f.Kr. og 2000 f.Kr. tó, at umverandi rundu vøllgarðarnir og grøvin, sum eru eldsti parturin av fornminninum, eru tíðarfest til umleið 3100 f.Kr..
Stonehenge og tað, sum er rundanum, eru sett á listan hjá UNESCO sum eitt World Heritage Site í 1986, og er við lóg vart eftir bretskari lóg sum Scheduled Ancient Monument.
Stonehenge er statt á 51°10′43.9″ N 1°49′31.6″ W.
Innihaldsyvirlit
Upprunafrøði[rætta | rætta wikitekst]
Stonehenge Complete eftir Christopher Chippendale sigur orðið Stonehenge koma frá angulsaksisku orðunum "stān", ið merkir "steinur", og annaðhvørt "hencg", ið merkir "hongsul" ella "hen(c)en", ið merkir gálgi ella píningartól. Miðaldargálgar vóru uppbygdir av tveimum lodrøttum pettum við einum petti omaná tey bæði, sum minnir um nakrar uppsetingar í Stonehenge, heldur enn at líkjast einum umvendum L-skapi, sum vit kenna betur í dag.
Ástøði um Stonehenge[rætta | rætta wikitekst]
Gamlar tulkingar[rætta | rætta wikitekst]
Nógvir søgufrøðingar eru ávirkaðir av sagnum í sínum frágreiðingum. Sambært summum sagnum læt gandakallurin Merlin ein risa byggja verkið fyri seg ella flutti tað við gandi frá Mount Killaraus í Írlandi, meðan aðrar siga Djevulin standa aftanfyri. Henry of Huntingdon var fyrstur at skriva um verkið umleið 1130, skjótt fylgdur av Geoffrey of Monmouth, sum var fyrstur at skriva hugfloygd sambond við Kong Arthur, sum gjørdi verkið til ein part av einum víðari evropeiskum romantikki.
Í 1615 vildi Inigo Jones vera við, at Stonehenge var eitt rómverkst tempul halgað Caelus, (latínskt navn fyri grikska Ouranos, og bygdi eftir tuskansku ordanini. Seinri viðmerkjarar hildu, at danir reistu tað. Sjálvt seint í nígjandu øld fingu saksar ella onnur lutfalsliga ung samfeløg heiðurin fyri verkið.
Tær fyrstu akademisku royndirnar at kanna og skilja fornminnið vórðu gjørdar umleið 1740 av William Stukeley. Sum hann var vanur, gjørdi hann tann feilin, at geva druidum heiðurin. Tó kom hann við teimum fyrstu tekningunum av staðnum, sum gjørdu fleiri lýsingar gjørligar av skapinum og týdninginum. Frá sínum arbeiði megnaði hann, at vísa á ein stjørnufrøðiligan ella tíðarteljingarligan leiklut av setanini av steinunum.
Tá ið nítjanda øld byrjaði, megnaði John Lubbock at tíðarfesta staðið til bronsuøld út frá bronsufundum nærhendis.
Keldur[rætta | rætta wikitekst]
- Atkinson, R J C, Stonehenge (Penguin Books 1956)
- Burl, A , Prehistoric Stone Circles (Shire 2001)
- Chippendale, C "Stonehenge Complete" (Thames and Hudson, London, 2004)
- Chippindale, C et al., Who owns Stonehenge? (London, Batsford 1990)
- Cleal, Walker, & Montague, Stonehenge in its Landscape (London, English Heritage 1995)
- Cunliffe, B, & Renfrew, C, Science and Stonehenge (The British Academy 92, Oxford University Press 1997)
- Hall, R, Leather, K, Dobson, G, Stonehenge Aotearoa (Awa Press 2005)
- Hawley, Lt-Col W, Report on the Excavations at Stonehenge during the season of 1923 (The Antiquaries Journal 5, Oxford University Press 1925)
- Hutton, R, From Universal Bond to Public Free For All, British Archaeology 83, July-August 2005 p11
- Mooney, J, Encyclopedia of the Bizarre (Black Dog & Leventhal Publishers, 2002)
- North, J, Stonehenge: Ritual Origins and Astronomy (HarperCollins, 1997)
- Pitts, M, Hengeworld (London, Arrow 2001)
- Pitts, M W, On the Road to Stonehenge: Report on Investigations beside the A344 in 1968, 1979 and 1980 (Proceedings of the Prehistoric Society 48, 1982)
- Stone, J F S, Wessex Before the Celts (Frederick A Praeger Publishers 1958)
Útvortis ávísingar[rætta | rætta wikitekst]
- English Heritage guide to Stonehenge
- Stonehenge Laser Scans
- The Stonehenge Project
- Information and images of Stonehenge at the Modern Antiquarian website
- Supposed astronomical alignments at the monument
- Pagan views of Stonehenge
- Virtual Reality image of Stonehenge at Dawn
- Witcombe.sbc.edu's Earth Mysteries


text:
Mary (krúnprinsessa)
Krúnprinsessa Mary er fødd 5. februar 1972 í Hobart, Avstralia sum Mary Elizabeth Donaldson. Hon eigur saman við Fríðriki krúnprinsi børnini Prins Christian (Christian Valdemar Henri John), føddur 2005, Prinsessa Isabella, fødd 2007 og tvíburðarnir Prins Vincent (Vincent Frederik Minik Alexander) og Prinsessa Josephine (Josephine Sophia Ivalo Mathilda), fødd 2010.
Mary er dóttir John Donaldson, professara, og Henrietta Clark Donaldson. Bæði eru fødd í Skotlandi og fluttu til Tasmania í 1963.
Hon er útbúgvin BA í løgfrøði og virkisbúskapi (Bachelor of Commerce and Law - BCom.LLB) frá University of Tasmania (1989 til 1994). Hon hevur starvast hjá DDB Needham í Melbourne, Young & Rubicam í Sydney og hjá Microsoft Business Solutions í Danmark.
Hon gistist Fríðriki krúnprinsi hin 14. mai, 2004.
Krúnprinsessa Mary gjørdist Riddari av Elefantordanum í 2004.


text:
Ætlar tú tær at fara ella leitar tú eftir einum friðskjóli, er Kvinnuhúsið ein møguleiki. Í Kvinnuhúsinum fæst ráðgeving, vegleiðing og hjálp til sjálvhjálp. Eisini ber til at búgva á Kreppumiðstøðini í Kvinnuhúsinum eitt tíðarskeið. Børn eru vælkomin við.
Kvinnuhúsið byrjar samrøðubólkar tvær ferðir um árið. Í bólkinum hittast kvinnur ið hava tað til felags, at tær hava verið útsettar fyri harðskapi.
Kvinnuhúsið bjóðar samrøður við sálarfrøðing.
Frá kvinnu ið ynskir at deila sínar upplivingar
Einaferð, fyri ikki so øgiliga lang…
Tað kann vera ringt at siga frá, tá tú hevur verið fyri harðskapi. Tað kann eisini ve…


text:
Orð: Joseph H. Gilmore
Lag: William B. Bradbury
Týtt: Jens av Reyni
Upprunaheiti: He leadeth me
1. Hann leiðir meg; áh, sæla troyst,
mín sál er trygg, frá ótta loyst.
Við gleði gangi eg mín veg,
tí Harrans hond, hon leiðir meg.
Niðurlag: Hann leiðir meg, hann leiðir meg,
ja, Harrin Jesus leiðir meg.
Burt av hans veg ei fari eg,
tí Harrin Jesus leiðir meg!
2. Um náttarmyrkur fellur á,
um brotið mikla hart kann slá,
til Himmals trygt tó nái eg,
tí Harrans hond, hon leiðir meg.
3. Eg líti á hans sterka arm,
eg hvílu fái við hans barm.
Um toka villa kann mín veg,
tó – Harrans hond, hon leiðir meg.
4. Skjótt enda skal alt stríð á fold,
og skal eg enn í svørtu mold,
tá trygt í deyðan fari eg;
tí Harrans hond, hon leiðir meg!


text:
Sambært Kringvarpinum upplýsir Fiskamarknaðurin ikki, hvussu nógv hvørt skipið hevur keypt og fyri hvønn prís. Tær upplýsingarnar kemur Fiskimálaráðið við seinni í dag.
Hetta er triðja uppboðssølu út av tilsamans átta, sum verða hildnar í august og september. Sambært Kringvarpinum seldu Fiskamarknaðurin og Vørn fiskirættindi í síðstu viku fyri 42 milliónir krónur, og í dag hevur Fiskamarknaðurin selt rættindi fyri 19 milliónir krónur afturat. Tískil hevur Fiskimálaráðið, umvegis Vørn og Fiskamarknaðin, selt rættindi fyri tilsamans 61 milliónir krónur higartil í ár.


text:
Jens Hákun Leo
21.04.2017 - 11:20
Ítróttur > Ítróttur > Fótbóltur
Eftir at lutakastið til Champions League hálvfinalurnar nú er fingið frá hondini, er greitt, at hálvfinalurnar í størstu evropeisku kappingini verða hesar:
Real Madrid-Atletico Madrid
AS Monaco-Juventus
Harvið fáa vit, við einari uppgerð ímillum Madrid liðini bæði, eina endurtøku av Champions League finalunum í 2014 og 2016 eins væl og fjórðingsfinaluni í 2015.
Í øllum trimum førunum dró Real tað longra stráið; seinast, í Champions League finaluni í fjør, eftir eina dramatiska brotssparkskapping.
Omanfyrinevndu hálvfinalur eru á skránni tann 2/3. mai og 9/10. mai.
Finalan í kappingini er á skránni tann 3. juni á Millennium leikvøllinum í Cardiff.


text:
Skaldskapur av mannamunni er tann parturin av okkara skaldskapi, sum í eldri tíð varð fortaldur frá ætt til ætt. Vit plaga at siga, at hesin skaldskapurin livdi á mannamunni, tí hann upprunaliga ikki var skrivaður niður. Hann er eldri enn okkara skriftmál. Hesin skaldskapur verður eisini nevndur munnmentir, meðan skaldskapur, sum er skrivaður í bók, verður nevndur bókmentir.
Skaldskapur av mannamunni kann býtast sundur í óbundnan og bundnan skaldskap. Óbundin skaldskapur av mannamunni fevnir t. d. um sagnir, ævintýr, orðatøk og gátur. Bundin skaldskapur av mannamunni fevnir m. a. um kvæði, vísur, tættir, skjaldur og rímur.
Okkara skaldskap av mannamunni finna vit savnaðan í millum øðrum Færøske Folkesagn og Æventyr, sum varð givið út á fyrsta sinni í árunum 1898 til 1901. Tað var navnframi málgranskarin, okkara fyrsti doktari, Jakob Jakobsen, eisini nevndur Dr. Jakobsen (1864-1918), ið stóð fyri innsavningini og útgávuni av sagnum og ævintýrum.
Hin undangongumaðurin, ið eisini savnaði okkara skaldskap av mannamunni, er V. U. Hammershaimb (1819-1909). Hann gav út Færøsk Anthologi I og II í 1901 væl hjálptur av Jakobi Jakobsen. Undan hesi útgávuni komu Færøiske Kvæder I í 1851 og Færøiske Kvæder II í 1855.
Umframt Jakob Jakobsen og V. U. Hammershaimb hava mong onnur skrivað niður okkara skaldskap av mannamunni. Nevnast kunnu eitt nú J. C. Svabo (1746-1824), J. H. Schrøter (1771-1851), Hans Christian Lyngbye (1782-1837) og Johannes Clemensen (1794-1869).
Sagnir eiga ikki at verða mettar sum reinar søguligar keldur, tí tær eru merktar av teimum, ið hava sagt tær úr minninum ætt eftir ætt. Sagnirnar eru tó søgur um hendingar, ið veruliga hava verið, og tær eru um fólk, ið hava livað. Tvey høvuðseyðkenni eru fyri sagnirnar. Tað fyrra er, at søgnin altíð vil vera sonn. Hon er ein frágreiðing um eitthvørt og ikki ein søga, sum onkur hevur pentað saman, og tískil er altíð ein kjarni av sannleika í eini søgn. Hitt seinna er, at søgnin altíð er bundin at staði, tíð og persónum. Sagnirnar hava havt ein serligan felags stíl, tí tá hevur verið lættari at minnast frásøgnina.
Serlig eyðkenni eru, at tað sjáldan er meira enn ein hending í hvørjari søgn. Tær hava eina byrjan, eitt hæddarpunkt og ein enda. Bara ein søgutráður er í hvørjari søgn, og søgugongdin er einføld. Bara týðandi hendingar verða tiknar við, og tað er bara eitt poeng. Í søgnini eru altíð fáir persónar. Talan kann vera um ein, tveir ella hendingaferð um tríggir persónar. Eingin óviðkomandi persónur er við. Samrøður verða ikki beinleiðis endurgivnar, bara óbeinleiðis. Hóast samrøður ongantíð verða beinleiðis endurgivnar í eini søgn, kunnu partar av einari samrøðu og serliga heppið málbrúk vera tað grundleggjandi í teimum.
1. Persónssøgusagnir: Hesar sagnir eru um kendar persónar og hendingar, sum teimum hava verið fyri. Ein stórur partur av teimum prentaðu føroysku sagnunum eru persónssøgusagnir.
2. Huldusagnir: Hetta eru sagnir um ymsar hendingar og ymisk viðurskifti ímillum tey kristnu og huldufólk – eisini nevnd “tey heidnu” ella “tey fornesku”.
3. Upprunasagnir: Í hesum bólkinum eru sagnir um upprunan til serstøk fyribrigdi, eyðkendar formar í náttúruni og annað við. Tær kunnu eisini greiða frá upprunanum til ávís staðarnøvn.
4. Ferðasagnir: Bólkarnir frammanundan eru skiftir sundur eftir innihaldi. Tann fjórði bólkurin er ferðasagnir, ið eru eyðkendar av, at sagnirnar eru at finna víða um lond og í ymsum frábrigdum. Hetta eru sagnir og sagnarbrot, ið ofta verða løgd afturat og skoytt upp í aðrar sagnir.
Vert er at hava í huga, at ein søgn mangan kann roknast til fleiri bólkar samstundis.
(Kelda: Úr søgn og søgu eftir Eyðun Andreassen, 1986)
Vit býta vanliga ævintýr upp í tveir høvuðsbólkar: fólkaævintýr og listævintýr. Tað eru bara fólkaævintýrini, ið verða bólkað sum skaldskapur av mannamunni. Listævintýr eru yngri ævintýr eftir kendan høvund. Sum dømi um listævintýr kunnu ævintýrini, ið danin H. C. Andersen skrivaði, nevnast.
Fólkaævintýrini verða bólkað undir óbundnan skaldskap av mannamunni. Eingin veit, hvør upprunaligi høvundurin var, tí tey hava livað ímillum fólk í øldir og hava verið søgd eftir minninum frá ættarliði til ættarlið. Tey vórðu skrivað niður í seinni helvt av 1800-talinum. Á rannsóknarferðum í Føroyum í 1892/ 93 og 1898 savnaði Jakob Jakobsen m.a. ævintýr, sum frásøgufólk á ymsum plássum í landinum fortaldu honum. Tey komu á prent í savninum Færøske Folkesagn og Æventyr I-III, sum hann gav út í árinunum 1898 til 1901. Í 1891 kom Færøsk anthologi I og II eftir V. U. Hammershaimb.
Vanligt er at býta ævintýrini sundur í bólkarnar skemtiævintýr og gandaævintýr. Skemtiævintýrini gera gjøldur burtur úr teimum, ið hava hægri tign og vald í samfelagnum, meðan gandaævintýrini eru eyðkend av yvirnatúrligum hendingum og verum. Søgugongdin er eyðkend av mynstrinum heima – úti – heima. Høvuðspersónurin er ofta ein hetja, sum skal vinna á nøkrum forðingum og klára nakrar royndir, sum t.d. at bjarga eini prinsessu, og sum løn fyri stríðið vinnur hetjan prinsessuna og hálvt kongaríki.
Serlig stíleyðkenni, sum síggjast í ævintýrunum, eru t. d., at tey eru leys av tíð og staði. Tey byrja typiskt við orðunum Einaferð vóru tað… Henda byrjan ger, at tað er ómøguligt at tíðarfesta søgugongdina. Ofta fara hendingarnar fram í einum kongaríki, í eini skóg ella á einum garði, og tað forðar fyri at staðfesta, hvar í verðini persónarnir eru staddir. Persónarnir eru typur. Vit hoyra ofta um eini fátæk hjún, ein kong og eina drotning, ella eina stjúkmammu og so og so nógv systkin. Yvirnatúrligar verur sum risar, trøll, gívrar, heksir, ið duga meiri enn onnur, eru ofta við í hendingunum. Djór og lutir hava eisini óvanligar gávur og duga at tala og løna ella revsa, alt eftir hvussu høvuðspersónurin ber seg at. Tølini hava eisini serliga funktión í ævintýrunum og ganga aftur, t. d. tríggjar ferð, og triðju ferð eydnast royndin, ella tríggir brøður ella tríggjar systrar. Sjey, níggju og tólv eru eisini tøl, ið ganga aftur. Mótsetningar eru altíð ímillum ávísar persónar, men hesir mótsetningar verða altíð loystir at enda, so endin verður góður. Í mongum ævintýrum endar søgugongdin við brúdleypi, og at hjúnini livdu lukkuliga saman restina av ævini. Eins og byrjanin (einaferð var tað…) ofta er hin sama, so er endin hin sami í ymsum avbrigdum. Einki óneyðugt verður nevnt í ævintýrinum. Persónar verða lýstir ígjøgnum hendingar og atburð, og vit fáa nærum ongantíð nakað at vita um teirra tankar. Málið er einfalt og frymlakent, eins og søgubyggingin er tað. Beinleiðis tala er avmarkað, og ofta verður tað sama endurtikið fleiri ferð, t. d. tríggjar ferð.
Vanligt er at brúka aktantfrymilin, tá ið ævintýr verða greinað. Hann sær soleiðis út:
Vit kunnu hugsa okkum, at høvuðspersónurin er ein prinsur, ið hevur sum mál at fáa sær eina konu. Virkisásurin myndar hetta virksemi. Hansara mál er at fáa prinsessuna. Men kanska hevur eitt sjótrøll tikið prinsessuna, so siga vit, at sjótrøllið er mótstøða. Kanska ein fuglur hjálpir prinsinum at finna horvnu prinsessuna, so siga vit, at fuglurin er hjálpari. Stríðsásurin myndar stríðandi partarnar ella mótsetningin teirra millum. Kongur vil løna prinsinum við at geva honum prinsessuna til konu, um hann megnar at fáa hana frá sjótrøllinum. Tá siga vit, at kongurin er gevari, og prinsurin er móttakari, tí han fær prinsessuna. Hetta myndar samskiftisásurin.
Aktantfrymilin vísir sambandið ímillum ymsu partarnar í ævintýrinum. Til ber at kanna sambandið á ymsan hátt við at seta aðrar persónar sum subjekt og so kanna, hvat tað er, sum er teirra mál ella ætlan, og hvør arbeiðir ímóti, og hvør roynir at hjálpa.
Okkara eldri kvæði hava livað í minninum á fólki, áðrenn tey vórðu skrivað niður. Kvæðini eru episk og hava aloftast niðurlag. Talan kann vera um tví-reglað ella fer-reglað ørindislag bundin saman av ymiskum rímum. Kvæði finnast eisini í okkara grannalondum, men siðurin at dansa til tey er dottin burtur fyri langari tíð síðan.
Søguliga verða norðurlendsku kvæðini tíðarfest til miðøldina.
1. Kvæði um pátrúgv, eisini nevnd náttúrukvæði. Eru um álvar, huldufólk og dvørgar. Sum dømi kann Ólavur Riddararós nevnast.
2. Halgikvæði. Hesi hava bíbilsk og halgisøgulig evni og eru um m.a. kend halgimenni úr kristnisøguni og um undur. Sum dømi kann Torkils døtur nevnast.
3. Søgukvæði, eisini nevnd sannsøgukvæði. Hesi eru um søguligar hendingar og persónar. Sum dømi kann Margretu kvæðið nevnast, sum er eitt tað elsta norðurlendska kvæðið. Granskarar meta, at tað er frá um 1300 ella fyrr.
4. Riddarakvæði, har hendingarnar fara fram í riddarligum umhvørvi. Vísurnar sigast at vera realistiskar. Vit hava nógvar danskar vísur í Føroyum frá 1600-talinum, ið umboða henda bólkin. Sum dømi kann Flóvin Bænadiktsson nevnast.
5. Kappakvæði eru um bardagar millum kappar ella millum kappa og risa, og verða tá eisini nevnd trøllakvæði. Hesi kvæði eru ofta ógvuliga long. Sum dømi kunnu Sjúrðarkvæðini nevnast.
6. Skemtikvæði/tættir. Her er talan um sera ymiskar vísur, ið ikki hoyra til nakran av hinum bólkunum. Hesar vísurnar verða bólkaðar eftir typum. Vit hava 11 føroyskar typur. Sum dømi kann Ánaniasar táttur nevnast.
(Kelda: Kirsten Brix)
Elstu kvæðini verða hildin at vera frá umleið 1300- 1400, og er yrkjarin ókendur. Hesi kvæðini hava kvæðaevni úr Norðanlondum og úr Miðevropu. Tey fara víða um í tíð og eru um søguligar persónar heilt aftur til 5. øld. Dømi um hetta er Artala kongur í Sjúrðarkvæðunum.
Í 16. og 17. øld vóru fleiri danskar vísubøkur kendar í Føroyum. Sum dømi kann Danske viser eftir Peder Syv frá 1695 nevnast.
Elstu táttauppskriftirnar eru frá umleið 1700. Táttaskaldskapurin blómar í 1800-talinum.
Okkara yngru kvæði eru frá umleið ár 1800, og er yrkjarin í flestu førum kendur, hóast ivamál er um yrkjaran í summum førum. Hesi kvæðini hoyra sjálvandi ikki heima í bólkinum, ið er nevndur norðurlendsk miðaldarkvæði omanfyri.
Kendastu nøvnini í hesi tíðini eru Nólsoyar Páll (1766-1809), Jens Chr. Djurhuus, sjóvarbóndin (1773-1853), Jens Hendrik Djurhuus, sonur sjóvarbóndans (1773-1853) og Jákup Nolsøe, bróðir Nólsoyar Páls. Evni í hesum yngru kvæðunum eru úr Føroyingasøgu, Heimskringlu og úr øðrum fornsøgum. Hendingarnar í teimum fara fram í Føroyum og í okkara grannalondum í tíðarbilinum frá umleið ár 100 og frameftir.
Í nýggjari tíð hava eitt nú Jóannes Patursson (1866-1946), Mikkjal á Ryggi (1879-1956) og Poul F. Joensen (1898-1970) og aðrir yrkt kvæði.
(Kelda: Árni Dahl)


text:
Togo liggur innibygt ímillum Gana og Benin; landið var fyrr franskt hjáland og gjørdist sjálvstøðugt ríki í 1960. Fólkið er blandað, og fleiri enn 30 fólkasløg eru í landinum. Fjølmentast eru ewefólkið fyri sunnan og dagomba fyri norðan. Fosfat - steinslag nýtt sum ráevni í handilstøðum - er helvtin av útflutningsinntøkunum í Togo. So eintáttað inntøkugrundarlag ger búskapin í landinum óstøðugan, tí at fosfatprísurin á heimsmarknaðinum er óstøðugur. Høvuðsstaðurin í Togo, Lomé, er týdningarmesti havnabýur í Vesturafrika.
Hóast Togo er blóðfátækt land, er landið sjálvbjargið við mati. Um 75 % av fólkinum búgva á bygd og liva av landbúnaði. Tey dyrka mais, jamsrót, rís og maniok til egna nýtslu og kaffi, kakao og bummull at selja og flyta út. Nógv fólk við strendurnar livir av útróðri.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Lomé
Vídd: 56.790 km2
Fólkatal: 6.031.808
Alment mál: franskt
Átrúnaður:
afrikanskir átrúnaðir 70% islam 10% kristindómur 20%
Stýrislag: fólkaræði, fleirflokkaskipan
Gjaldoyra: CFA frankur (XOF)


text:
Hans Pauli, Zacharias og Hans Olivur hava gjørt tað aftur. Teir hava latið eina konsert, kvøldsetu við frálíkum tónleiki og sangi. OG listaflokkurin hevði framsýning í gongini. Tíverri var eingin sjónleikur og filmur hesa ferð, men rektarin lovaði, at komandi ár verða tæt listagreinirnar við.
Teir dugnaligu næmingarnir á miðstigi sýna fram eitt úrval av myndum og skitsum, sum eru gjørdar á pappír. Tey hava arbeitt við foto, málaríi, klippi, installatión, tatovering og við leiri, men hesar verkætlanir eru ikki heilt lidnar.
Erika
Tað liggur væl fyri hjá fleiri av næmingunum á tekniøkinum, t.d. hjá Eriku Andersen, hvørs portrettmyndir eru áhugaverdar bæði psykologiskt og í litavali.
Konsertin var sum vanligt, kórsangur a capella og bólkar við ymsum ljóðførum, serstakliga áhugavert var at hoyra tað jazzuta orkestrið, eg skilji, at fleiri av næmingunum eru við í orkestrum í býnum, tað hoyrdist, at hesi ungu taka tónleikin í álvara. Fyrstuflokkarnir sungu eisini til at vísa, hvat tey hava lært í sangtímunum. Café við kaffi og kakum og øðrum drykkivørum var eisini, tí partinum stóð 12u fyri. Eitt deiligt kvøld, og í ár eydnaðist at halda skránna, so at tað var liðugt í hampuligari tíð.
Eitt sindur av fólki var, tað kundu gott verið fleiri.
Tónleikalæraranir, Hans Olivur var tíverri farin.


text:
Eykaaðalfundur verður í Mettustovu 14. november kl. 19:30. Á skránni er uppskot til broyting í viðtøkunum hjá Kvinnufelagnum: § 15 verður orðað soleiðis: “Heldur Kvinnufelagið uppat, verða ognir felagsins latnar Kvinnuhúsinum.” Viðmerkingar: Kvinnufelagið sendi við skrivi, dagfest 7. juni 2016 Toll- og Skattaráð Føroya umsókn um skattafrælsi. Við skrivi, dagfest 17. juni 2016 vísti TAKS…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Karin Jóhanna Leitisstein Knudsen lýsir í ph.d.-ritgerð persónlig og samfelagslig viðurskifti, ið eru avgerandi fyri, hví konur flyta úr Føroyum til Danmarkar
Aðalfundur verður 16. mars kl. 19.00 í Mettustovu. Skrá sambært viðtøkum felagsins. Uppskot í skulu á skrá, mugu vera nevndini í hendi í seinasta lagi 8 dagar undan aðalfundinum. Um aðalfundurin ikki er viðtøkuførur verður eykaaðalfundur hildin kl. 19.30. Eykaaðalfundurin er altíð viðtøkuførur. Møtið fjølmentar Kvinnufelagið
Aðalfundurin hjá Kvinnufelagnum verður hóskvøldið 27. mars 2014, kl. 19:00 í Mettustovu. Sambært lógini fyri Kvinnufelagið skulu uppskot, sum skulu viðgerast á aðalfundinum vera nevndini í hendi í seinasta lagi 8 dagar fyri aðalfundin. Á aðalfundinum skulu veljast: tríggir nevndarlimir tveir tiltakslimir tveir roknskapargrannskoðarar eitt umboð í Kvinnufelagasamskipan Føroya eitt eykaumboð í Kvinnufelagasamskipan Føroya Um…


text:
David Paterson
David Alexander Paterson (føddur 20. mai 1954) er fyrrverandi guvernørur í New York. Hann er fyrsti afroamerikanski guvernørurin í New York, og eisini er han fyrsti blindi guvernørur í USA. Pateson var varamaður hjá Eliot Spitzer á valinum í 2006, har Spitzer fekk 70 prosent av atkvøðunum.
Sambært CNN gjørdist Paterson blindur longu tríggjar mánaðir gamal vegna bruna í eygunum. Hann sær eitt pinkalítið sindur við øðrum eyganum, men hetta er so mikið veikt, at hann er juridiskt blindur. Í samrøðu við CNN varð hann spurdur, um hann nakrantíð hevði verið saman við eini skøkju. Tá svaraði hann: "Nei, bara lobbyistum".


text:
Leygardagin var rørslufelagið Hvistan í Suðuroynni vertur fyri BETRI vetrarkappingini, sum í ár varð runnin í Vági.
Veðrið leygarmorgunin var kalt og eitt lítið lot, men kortini góð rennilíkindi, tá ið teir umleið 40 rennarnir hildu avstað av Vágseiði út á Nes og so vestur aftur á Vágseiði, børnini runnu góðar 4 km og tey vaksnu knappar 9 km
Á heimasíðuni hjá Fræslum Ítrótti í Føroyum eru øll úrslitini frá kappingini og í øllum bólkunum, umframt eisini nakrar myndir frá degnum, ið annars endaði í Meinigheitshúsinum í Vági har Grannakaffi var á skránni har rennarar, stuðlar, bygdafólk og gestir løgdu leiðina inn á gólvi, til prát, kaffi, heiðursmerkjahandan og hugna. Heimasíðan sæst HER
Hvistan kundi annars serliga gleðast yvir, at vinnarin í opnabólkinum fyri kvinnur, gjørdist ein av Hvisturennarunum, Margreth Augustinussen.
Komandi vikuskifti verður aftur tiltak í Vági, tá ið Fræslur Ítróttur í Føroyum vitjar suður við talentbólkinum, ið fer at venja í Marghøllini og eisini bjóða ungum suðuroyingum møguleikan at royna seg í ymiskum frælsum ítrótti í Marghøllini, tó ikki í kapping, men sum hugni og við tí fyri eyga, at kveikja áhugan hjá ungdómin at royna seg í frælsum ítrótti.
Meira at frætta um hetta verður á facebook vanganum hjá Røslufelagnum Hvistuni í vikuni.
Nakrar myndir frá seinasta vikuskifti síggjast her, ið Kamilla Sørensen næmingur á ítróttaháskúlanum tók.


text:
Róland Toftum úr Suðuroyar Svimjifelag setti í dag stórt nýtt føroyskt met og juniormet í 50 metra bringusvimjing á langgeil, tá ið hann á Reykjavík International Games 2016 svam teinin uppá 30.45 sekund.
Pál Joensen úr Suðuroyar Svimjifelag átti føroyska metið á 30.65, frá Bergen Swim Festival 2015, meðan Markus Joensen úr Havnar Svimjifelag átti føroyska juniormetið á 31:81, frá Evropeisku JuniorMeistarastevnuni í Póllandi í 2013.
Róland er við hesi tíð víðari til finaluna í ovurmorgin, við næstbestu tíð aftanfyri íslendska Viktor Máni Vilbergsson á 30.24. Rókur Trygvason úr Ægir er eisini víðari til finaluna í morgin, við 33.17 og sjeyndbestu tíð.
Sí úrslitalistan her.


text:
Dinosaurur
Dinosaurar, ella dinosavrar, eru ein bólkur av útdeyðum risastórum skriðdjórum. Dinosaurar ráddu uppi á landi í nógv milliónir ár, frá triastíð til seinast í krittíð (146-65 m.á.s.). Tyrannosaurus rex var størsti dinosaururin, ið át kjøt. Hann er størsta ránsdýr, sum nakrantíð hevur livað á landi, tað nakar veit um. Hann var næstan 12 m langur og 6 m høgur, tá ið hann stóð á afturbeinunum. Tyrannosaurus rex hevði stórar, bogaðar tenn og sterkan undir- og yvirkjaft og hvassar kløur á tónum. Hann jagstraði helst aðrar dinosaurar, sum livdu í flokki og ótu plantur, og tók teir smæstu og veikastu burturúr, umframt at hann át ræ av dinosaurum.
Hornutur dinosaurar varð til í krittíðini. Hann át plantur og hevði horn av beini, og stóran beinkraga um hálsin og herðarnar, sum vardi hann, legði okkurt ránsdýr á hann. Triceratops var ein av teimum seinastu dinosaurunum og doyði ikki út fyrr enn seinast í krittíðini. Nógvir granskarar eru sannførdir um, at tað var ein risameteorur, sum beindi fyri dinosaurunum fyri 65 mill. árum síðani.


text:
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri. Hin vildi ikki felagsskap við teg, hóast tú so fegin vildi vera saman við viðkomandi. Tú vart ikki boðin við, hóast tú roknaði við tí.
Hvat ger tað við meg sum menniskja, tá ið eg kenni meg vónbrotnan og skuffaðan av øðrum? Eitt er tann neiliga kenslan, sum kann koma og fara, men ávirkar hetta vónbrot ikki skjótt mítt sjálvsvirði?
Sjálvsvirðið? Eg seti mær sjálvum spurningar, so sum: “Er tað galið við mær?” ella “Havi eg gjørt nakað skeivt?” ella “Eri eg keðiligur at vera saman við?”
Vit kunnu venda hesum á og siga: Vil eg ikki felagsskap, er eingin felagsskapur! Vit kunnu venda sjóneykuna mótvegis okkum sjálvum og kanna, hvussu vit fara við okkara medmenniskjum. Um hini kanska verða vónbrotin av okkum. Ja, kanska uttan at vit vita av tí. Eri eg so sjálvsøkin, at eg ikki síggi, at eg skuffi hini við mínum egnu orðum og gerðum? Sjálvsøkni skapar skilnað! Taki eg mær bara av mær sjálvum endar tað óivað við, at eg ikki eri í nøkrum felagsskapi.
Vil eg ikki felagsskap, er eingin felagsskapur!
Dagin eftir at Jesus mettaði fleiri enn 5000 menniskjum, komu fleiri teirra aftur til Jesus, tí nú sóu tey, at hann var nakað serligt. Tað mundi vera gott at vera í felagsskapi við hann. Men eftir at Jesus hevði talað til teirra, skrivar Jóhannes – ein av teimum tólv lærusveinunum – soleiðis: Frá teirri tíð fóru mangir av lærusveinum hansara burtur frá honum og ferðaðust ikki longur um við honum.
Sjálvsøkni skapar skilnað!
Jesus upplivdi, hvussu fleiri túsund menniskju vildu fylgja honum, men sat nú eftir við bert tólv. Mundi hann ikki vera vónbrotin? Síðani spurdi hesar tólv: “Vilja tit eisini fara burtur?”
Sjálvsøkni skapar skilnað! Men Jesus var alt annað enn sjálvsøkin. Hini menniskjuni vóru kortini júst tað. Tú og eg eru tað: Sjálvsøkin. Men tað er okkum sjálvsøknu menniskju, Jesus vil hava ein felagsskap við. Tí gjørdist hann menniskja og vann okkum henda felagsskapin við sínum lívi og gerningi. Fleiri menniskju velja í dag at fara frá Jesusi eins og tey gjørdu tað fyri tvey túsund árum síðani. Nú kanst tú seta teg í sessin hjá teimum tólv, meðan Jesus spyr: “Vilt tú eisini fara burtur?” Hvat svarar tú?
Felagsskapurin við hini avdúkar felagsskapin við Jesus! Vit síggja, hvussu okkara felagsskapur veruliga er við Jesus, við at síggja, hvussu vit fara við okkara medmenniskjum. Munnu vit elska Jesus, um vit hata onnur? Eru vit saman við Jesusi, um vit skýggja onnur?
Felagsskapurin við hini avdúkar felagsskapin við Jesus!
Nei, sjálvsøkni skapar skilnað! Og tað er galdandi fyri hvønn felagsskap.
Ímynda tær, um vit elska onnur menniskju, eins og Jesus elskar øll!
Júst hetta sóu teir tólv, sum einsamallir vóru eftir. At Jesus – hóast hansara hørðu orð – elskar øll. Tí var svar teirra: Harri, hvønn skulu vit fara til? Tú hevur orð hins æviga lívs.
Elski eg Jesus, elski eg hini!


text:
Reglugerð fyri nýtslu av bátaplássum í Hvannasunds Havn
Hendan reglugerð er galdandi fyri allar bátaeigarar, sum hava fingið nýtslurætt til bátapláss í Hvannasunds Havn.
Tað er Hvannasunds Havn, sum umsitur bátaplássini.
§ 1
Bátaeigarar hava skyldu til at fara væl um bátaplássið, økið á landi og brúgvarnar.
Stk.2 Tað er ikki loyvt at hava amboð, fiskireiðskap ella nakað annað tilfar liggjandi á landi við bátaplássið ella á
brúgvunum.
Allir slíkir lutir ella tilfar verður uttan ávaring fyribeint fyri eigarans rokning og ábyrgd.
Stk.3 Tað er strangliga bannað at koyra garnar, høvd, gággugrús ella annað á sjógv við havnalagið
Stk.4 Bátaeigararnir hava skyldu til at halda bátin lens, at binda hann soleiðis, at endarnir liggja væl og ikki slítast
óneyðugt, og at hann ikki er til ampa fyri onnur ella kemur at skaða aðrar bátar ella ognir í havnini.
Stk.5 Tá siglt verður inni í havnini, skal ferðin verða so lítil sum gjørligt, soleiðis at aðrir bátar, ið sigla ella liggja
bundnir, ikki skulu fáa skaða.
Stk.6 Bátaeigarar hava skyldu at akta boðini frá havnaumsjónarmanninum, eisini um hesin ynskir, at báturin
verður fluttur.
Stk.7 Fyri at forða fyri at olja fer á sjógv, hava bátaeigarar skyldu at hava eitt kjølsvín í bátinum, sum altíð skal
liggja í kjølinum.
Stk.8 Tað er strangliga bannað at nýta tað avmerkta økið við oljupumpuna til annað enn av- og áskipan, uttan
loyvi frá umsjónarmanninum. Brot á hetta kann føra við sær, at báturin verður fluttur ella tikin upp á land fyri
eigarans rokning.
§ 2
Bátaeigarin hevur rætt til at nýta bátaplássið til bát, sum hann sjálvur eigur hálvpart ella meira av.
Stk.2 Hvannasunds Havn kann undantaksvís geva loyvi til, at bátaeigari, ið eigur minni enn hálvpart, hevur rætt til
at brúka plássið.
Stk.3 Hvannasunds Havn kann altíð krevja nøktandi skjalprógv fyri eigaraviðurskiftunum í bátinum.
Stk.4 Eftir umsókn kann bátaeigarin lata hjúnafelaga ella ein av lívsarvingum sínum yvirtaka nýtslurættin til
bátaplássið.
§ 3
Bátaeigarin tekur við plássinum í tí standi, tað er, tá hann fær tað. Um bummur/teymur ella annað er brotið/skatt,
skal hann gera vart við hetta beinanvegin.
Ger hann ikki tað, verður hann mettur at hava ábyrgdina av skaðanum.
§ 4
Bátaeigarin hevur ábyrgdina av bátaplássinum og skal endurgjalda skaðar, ið koma á útbúnaðin, sum t.d.
bummar, festir og á aðrar bátar uttan so, at hesir koma av illveðri ella øðrum, sum bátaeigarin ikki hevur
ábyrgdina av.
Stk.2 Hvannasunds Havn skal bøta um teir skaðar á útbúnaðin, ið stava frá illveðri, vanligum sliti og elli.
§ 5
Um umsøkjarin ikki eigur bát, tá hann fær bátaplássið, skal hann ogna sær bát innan 1⁄2 ár frá tí, hann hevur fingið
boð um, at hann hevur fingið bátapláss.
Stk.2 Um bátaeigarin selur bát sín, skal hann beinanvegin skrivliga boða Hvannasunds Havn frá.
Stk.3 Hevur bátaeigarin ikki, áðrenn 1⁄2 ár frá søludegnum at rokna, fingið sær annan bát, er nýtslurætturin til
bátaplássið fallin burtur, og Hvannasunds Havn letur øðrum bátaeigara tað.
Bátaeigarin hevur tó loyvi at selja part í bátinum, men má sjálvur altíð eiga hálvpart ella meira í bátinum, sí tó §2
stk.2 Søla av parti í bátinum skal altíð fráboðast Hvannasunds Havn beinanvegin.
§ 6
Bátaeigarin kann lata bátaplássið aftur til tann 1. í einum mánaða.
§ 7
Um Hvannasunds Havn skal brúka økið til okkurt annað, ella neyðugt verður at flyta bátaplássini av øðrum
orsøkum, hevur Hvannasunds Havn rætt til at taka bátaplássið aftur við 2 mánaða ávaring.
§ 8
Leiga verður goldin samsvarandi teimum til eina og hvørja tíð galdandi leigugjøldum fyri bátapláss í Hvannasunds
Havn
§ 9
Hóast Hvannasunds Havn hevur 2 mánaða uppsagnartíð, kann Hvannasunds Havn, aftan á skrivliga ávaring,
taka plássið aftur, um reglugerðin verður brotin.
Brot á reglugerðina kann fevna um, men er ikki avmarkað til:
Stk.2 Um leiga ikki er goldin til ásettu tíð.
Stk.3 Um leigarin fremur onnur brot á reglugerðina og ikki beinanvegin heldur uppat við tí, hóast hann hevur
fingið skrivliga ávaring um at fáa viðurskiftini í rættlag.
Stk.4 Um leigarin ikki aktar boð frá havnaumsjónarmanninum, eisini um hesin ynskir, at báturin verður fluttur í
annað pláss, støðugt ella fyri eitt stytri tíðarskeið.
§ 10
Um bátaeigarin flytur úr kommununum í varða av Hvannasunds Havn, fellur rætturin til bátapláss burtur.
§ 11
Tá ið bátaplássið er latið/tikið aftur, hevur bátaeigarin skyldu til at flyta bátin beinanvegin. Verður hetta ikki gjørt,
verður báturin fluttur ella tikin upp á land fyri eigarans rokning.
§ 12
Reglugerðin kemur í gildið tann 1. februar 2018
Umsóknarblað til bátapláss er viðheft sum pdf.


text:
Jólaaftan
Jólaaftan er 24. desember - dagurin fyri jóladag. Orðið aftan kann bæði merkja kvøld (sbr. da: aften) og dagurin fyri halgidag, td. jólaaftan, nýggjársaftan, páskaaftan og hvítusunnuaftan. Við fyrimynd í hesum orðum er eisini gjørt skemtiorðið budingsaftan, tí onkur skipskokkur altíð hevði buding omaná døgurða sunnudag.
Í Føroyum hevur jólaaftan verið vanligur arbeiðsdagur til klokkan 6 á kvøldi, tá hildið varð heilagt. Vanligt var fyrr at kóka ræstan fisk til døgurða jólaaftan - og summi halda framvegis fæst við henda sið - og haðani er heitið aftansfiskur.
Í nýggjari tíð er vanligt eftir danskari fyrimynd at byrja jólahaldið jólaaftan, so borðreitt verður við eini góðari máltíð, td. kókaðum ella stoktum røstum kjøti, gás ella dunnu og við rísalamande omaná - har mandla er latin í 1 verð, og tann, ið fær hesa mandlu, fær eina mandlugávu.


text:
29. mai 2017Nr. 79
Løgtingslóg um at dagføra ognina Eirargarður 14/16
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at fara undir at dagføra ognina Eirargarður 14/16 í Tórshavn.
Stk. 2. Útreiðslan til verkætlanina kann í mesta lagi vera 30 mió. kr.
§ 2. Henda løgtingslóg kemur í gildi dagin eftir, at hon er kunngjørd og fer úr gildi 31. desember 2019.
Í Tinganesi, 29. mai 2017
Aksel V. Johannesen (sign.)
løgmaður
Lm. nr. 94/2016


text:
Ljós í myrkrinum
Í bókini "Dagligir Gimsteinar" er hendan søgan frá D.L.Moody: "Ein blindur maður í einum stórbýi var funnin sitandi á einum gøtuhorni við einari lykt við síðuna av sær. Onkur fór yvir til hansara og spurdi hann, hví hann hevði hesa lyktina hjá sær, táið hann jú var blindur. Tað kundi jú gera tað sama fyri hann í myrkrinum. Hin blindi svaraði einfalt: "Fyri at eingin skal vera áhaldsin av mær".
Vit, sum kenna Kristus, eru sjálvandi ikki blind. Men eins og hesin blindi maðurin so mugu vit eisini geva frá okkum ljós, soleiðis at tey, sum eru fortapt, kunnu finna vegin til Himmals. Uttan at ljós Kristusar skínur ígjøgnum okkum - eftirfylgjarar Hansara - koma tey at snáva í teirra leitan eftir friði og nøgdsemi.
Heimur okkara í dag er myrkur, sermerktur av svartskygni og einum djúpum andaligum myrkri. Tí er tað av allar størsta týdningi, at vit sum trúgvandi endurspegla Harran Jesus Kristus, sum segði: "Eg eri ljós heimsins. Tann, ið fylgir mær, skal ikki ganga í myrkri, men hava ljós lívsins" (Johs.8,12). Frelsarin segði eisini: "So leingi, sum Eg eri í heiminum, eri Eg ljós heimsins" (Johs.9,5). Eftir at Jesus nú er farin heim aftur í dýrdina, eigur lív okkara at vera ein fyrimynd, soleiðis at onnur kunnu verða drigin at Ljósinum. Táið vit gera tað, dýrdargera vit himmalska Faðir okkara. Eins og Jesus ávaraði um: "Latið soleiðis ljós tykkara lýsa menniskjum, so tey kunnu síggja góðu verk tykkara og æra Faðir tykkara, sum er í Himli!" (Matt.5,16).
Latið okkum seta okkum fyri at vera eitt ljós í myrkrinum.
Umsett úr Our Daily Bread
Mikkjal á Bergi


text:
Býlingshúsið í Maritugøtu opið ímillum jól og nýggjár
20. Nov 2015
Býlingshúsið í Maritugøtu hevur opið ímillum jóla og nýggjár. Freistin at tekna seg til er 27. nov. ...
les meir
Kunning
04. Nov 2015
Felags Jólahald verður leygardagin 05.des kl. 15-17 fyri børnum, systkjum og foreldrum Jólagudstænasta verður mikudagin 9.des í Hoyvíkar...
les meir
Foreldrafundur verður Mikukvøldi 28. okt
06. Okt 2015
Foreldrafundur verður Mikukvøldi 28. oktober kl. 19 við Rógva Thomsen “ Um happing á dagstovni “ Hvat...
les meir
Ráðleggingardagur 30.okt. Stongt
15. Sep 2015
Vit hava Ráðleggingardag Fríggjadagin 30. oktober Henda dagin er stovnurin stongdur ! ...
les meir
Summardagur 03. september
31. Aug 2015
Àrligi Summardagurin, sum vit halda saman við Dagstovninum í Hoyvík, Dagstovninum Inni á Gøtu og Dagstovninum í Kaldbak, verður hósdagin 3.sept. frá kl. 9.30...
les meir
Morgunmatur 25.august
24. Aug 2015
Ì samband við at Maria Ludvig hevur starvast hjá Tórshavnar Kommunu í 20 ár, bjóðar stovnurin morgunmat og kaffi Týsdagin 25 ....
les meir
Vælkomin :)
17. Aug 2015
Hey øll somul :) Vælkomin aftur úr summarfrí og vælkomin til nýggj børn og foreldur :) ...
les meir
Summarfrí
03. Jul 2015
Í ár hava vit summarferiu frá 13. juli – 02. august. Vit ynskja tykkum eina góða summarferiu og gleða okkum at...


text:
Umlættingardepil fyri børn og ung, ið hava tørv á ymsum stuðulstilboðum í dagligdegnum, verður í løtuni bygdur á Sandi.
Endamálið við Virknis- og Umlættingardeplinum er at skapa eitt heimligt umhvørvi fyri yngri íbúgvar við ymiskum upplivingum við mennandi innihaldi. Depilin er ætlaður børnum og ungum við menningartarni, autismu, rørslutarni og sálarsjúku, er nú liðugt reistur.
Byggingin er í tráð við tíðarætlanina. Stoypiarbeiðið var liðugt seint í heyst, og somuleiðis eru bæði betong-, timbur- og takelementir gjørd. Miðað varð ímóti at loka bygningin inni áðrenn jól, og hóast veðrið hevur verið sera ivasamt, hevur hetta eydnast.
Pláss verður fyri átta íbúgvum í Virknis- og Umlættingardeplinum á Sandi, sum eftir ætlan skal vera liðugur í august næsta ár.
Fakta
Arbeiðsánari: Almannaráðið
Byggiharri: Landsverk
Prosjektering: Kontrast
Undirráðgevar: SMJ og LBF
Høvuðsarbeiðstakari: Sp/f VD
Undirarbeiðstakarar: Jørðarbeiði: Tórhallur Hansen, HVS: Rólant Vidtfelt
El: ELFO, Máling: Niels Sørensen
Kostnaðarætlan: 14,2 mió. kr.


text:
Granskingarráðið og granskingarstovnar í Føroyum bjóða miðnámsskúlum, stovnum, fyritøkum, feløgum, kirkjum, samkomum og øðrum at bíleggja ein granskara at koma at halda fyrilestur hjá sær ein av døgunum 21. - 24. september 2015. Tað kann bæði vera um dagin og um kvøldið.
Treytirnar eru einfaldar: Tann, sum tekur ímóti einum fyrilestrahaldara, skal lýsa við tiltakinum, eitt nú í telduposti til starvsfólk ella limir, á Facebook, við tíðindaskrivi ella lýsing í miðlunum. Tað skal vera ein uppvørpa á staðnum og mikrofon um neyðugt. Tað skal vera pláss fyri, at í minsta lagi 20 fólk kunnu koma til tiltakið. Granskararnir gera hetta sum part av sínum starvi og skulu ikki hava samsýning fyri fyrilesturin.
Tríggir av fyrilestrahaldarunum, sum kunnu bíleggjast, eru frá Havstovuni. Teir eru Eydna í Homrum, Jan Arge Jacobsen og Jóhannis Danielsen.
Sí yvirlit yvir fyrilestrar og fyrilestrahaldarar her.
Bíleggjast skal við telduposti til This e-mail address is being protected from spambots. You need JavaScript enabled to view it. áðrenn 3. september.
Fríggjadagin 25. september verður Vísindavøka í granskarasetrinum iNOVA á Hoyvíksvegi 51 í Tórshavn.


text:
Orð: Anders Olsen Svorkmo
Týtt: Hansina Johannesen
1. Jesus, mær rætt tína hjálpandi hond,
troyttist eg á mínum veg!
Styrk mína veiku og bivandi ond,
slepp mær ei, biði eg teg!
Fúsan meg ger til at ganga ta leið,
sum tú í stríðinum vildi, eg steig!
Tú hevur sagt mær, at tú elskar meg,
løn frá tær fáa skal eg.
2. Gud, lat meg syngja um Jesus, bert hann,
tá alt mær gongur ímót!
Og tá ið Jesus bert fata meg kann,
glað er mín sál við hans fót.
Og tá ið Satan meg upp slúka vil,
hjálp mær tá krossin at halla mær til!
Har vil eg biðja og bíða á teg,
til tú vilt kalla á meg.
3. Tá skal eg syngja um Lambið og Gud,
sjálvt gjøgnum tárini her;
skjótt skal mær friðurin falla í lut –
Jesus, mín vinur jú er!
Ongantíð skal eg tá angra ta tíð,
sum her á foldum eg livdi í stríð;
nei, tá við krúnu eg frelstur skal stá
Harranum Jesusi hjá!
4. Signaða stund, tá mín sál flytur glað
heim til at vera hjá tær!
Longu í trúnni eg síggi hin stað,
tú hevur tilbúgvið mær.
Lyft teg, mín sál, yvir sorgir og stríð!
Landið tú eigur, sum Jesus er í;
brimduna líkur skal songurin tá
ljóða har, Harranum hjá.


text:
Sverri Egholm
18.12.2016 - 18:26
Tíðindi > Samfelag & Politikkur > Kommunalpolitikkur
Heðin Mortensen, borgarstjóri í Tórshavnar kommunu, hevur eftir øllum at døma ikki givið upp enn. Hann hevur bjóðað bæði Boga Andreasen úr Fólkaflokkinum og Gunvør Balle úr Tjóðveldi at gerast borgarstjóri.
Men tey ætla sær ikki at leypa frá avtaluni, sum er gjørd í millum Tjóðveldi, Fólkaflokkin og Framsókn. Avtalan er, at Annika Olsen verður borgarstjóri og Gunvør Balle varaborgarstjóri.
- Vit arbeiða saman um eitt samgonguskjal, sum so at siga er liðugt, og vit ætla okkum til verka fyrst í januar. Vit fara ikki frá nakrari avtalu, segði Gunvør Balle við Kringvarpið í dag.
Hon heldur tó ikki, at tilboðið frá sitandi borgarstjóranum er serliga reelt.
-Eg trúgvi ikki ordiligt uppá tað. Tað snýr seg um at seta kílar í tað samstarvið, vit eru í gongd við.
Spurd um hon hevði tikið av, hevði tað verið ein reellur møguleiki, sigur Gunvør Balle, at hon ikki hevði kunnað liva við at farið frá avtaluni, sum hon hevur gjørt við Fólkaflokkin og Framsókn.
Nýggja býráðið er enn endaliga ikki skipað, men tað verður helst ikkki fyrr enn millum jól og nýggjár.


text:
Vikuætlan
Vikuætlan
Vika 21 - 2018
Mánadagur
Týsdagur
Í skúlanum: Skriva orðafyrisøgn, parlesa og arbeiða í Nem
Í skúlanum: Mátilutfall s23-25
Í skúlanum: Lesa, syngja og práta.
Mikudagur
Í skúlanum: Mátilutfall s26-29 og Venjing.
Í skúlanum: Vit tosa um mátieindir og royna okkum.
Hósdagur
Jónas, Helgi, Rasmus, Esmar, Sára, Elisa, Helena, Ester og Jopay. Takið svimjiklæði, handklæði og genturnar taka svimjihettu við umframt.
Øll hini. Takið ítróttarklæði at skifta í, handklæði og innanduraskógvar við. Um veðrið verður gott, fara vit út.
Í skúlanum: Skriva orðafyrisøgn, parlesa og arbeiða í Nem
Fríggjadagur
Í skúlanum: Vit arbeiða við mállæru og í Nem.
Vert at hyggja eftir hesari leinkju um tríkantar: https://youtu.be/OEXjNd9AHeQ
Minnist til at hava amboðini við
Tabellsangir: http://snar.fo/skipan/nettilfar/fileobjects/tabellsangir/
Skúlagongdin í desember 2017 - Næmingar og foreldur.pdf


text:
Í tí
dagliga arbeiðinum virkar Arkitektar 99 sum høvuðsráðgevi og sum fakráðgevi. Tá talan er um høvuðsráðgeving, eru aðrar ráðgevara fyritøkur so sum verkfrøðingastovur, serfrøðingar innan ljóð- og ljósviðurskifti
v.m., inni sum undirráðgevar í einum toymi. Arkitektar 99 hava
tá dagligu projekteringsleiðsluna og samskipanina við byggiharra um
hendi.
Ein
týðandi partur av hesum arbeiðið er dygdarskipanin, og er henda skipa við
útgangsstøði í DS/EN ISO 9001 umframt í Byggestyrelsen cirkulære om ”Vejledening om kvalitetsstyring i byggeriet”
Endamálið
við dygdarskipanini er, at fyribyrgja feilir og
manglar ígjøgnum allar fasurnar í projekteringini. Umframt at tryggja at prosjektið
uppfyllir krøv og ynskir frá byggiharra og myndugleikum.
Dygdarskipanin í samband við projektering, verður gjørt eftir "Procesdiagram for kvalitetssikringsindasats í projektfaser”.


text:
Manila
Manila (filipinskt Lungsod ng Maynila ella Siyudad ng Maynila) er høvuðsstaðurin í Filipsoyggjunum. Manila er ein av heimsins mest fólkaðu býum og har búgva 21,2 milliónir fólk, tá ið forstaðirnir eru taldir við. Umleið 35 prosent av hesum búgva í slummum, sambært Heims Heilsustovninum WHO [1]. Stórir partar av høvuðsstaðnum í Filipsoyggjum eru niðan sjóvar, tí er javnan vatnflóð í býnum í regntíðini. Tær um 21 milliónirnar í høvuðsstaðnum á Filippinunum verða oftari og oftari raktar av vatnflóð. Fólk sum búgva úti við strondina í Manila eru millum tey sum verða harðast rakt av globalu upphitingini. Tað stendur millum annað í einum uppriti til eina ST-rapport um veðurlagstrupulleikar í 2014 [2]. Fleiri milliónir fólk fara helst at mista heimini av vatnflóð, hungursneyð og hægri sjógvi, ávarar frágreiðingin. Fleiri broytingar av veðurlagsbroytingunum eru longu sjónligar.
Spaniamenn tóku Manila í 1571, styrktu býarmúrin og gjørdu býin til høvuðsstøð í ásiatiska hjálandaríki sínum. Manila hevur í øldir verið týdningarmikil handilsbýur, og higar komu keypmenn úr so fjarskotnum londum sum Miðeystur, India og Japan. Nú er Manila lívligur stórbýur, har búgva 21 milliónir fólk.
Í juni 1991 fór gosfjallið Pinatubu norðan fyri Manila at goysa. Gosfjallið goysti øsku og grótbræðing ógvisliga í 10 dagar. Eftir stuttari tíð varð landslagið hult undir eini 7 m. tjúkkari urð. Ógvisligt avfall broytti landslagið til eitt veldugt runudíki, sum fylti dalar og tipti áir. Aetafólkið, ið búði har, misti hús og jørð eftir einari nátt.
Í Manilla er stórt fjall. Ólikt øðrum fjøllum er tað ikki av gróti, men av ruski. Hvønn dag koyra ruskbilar úr Manila út hagar við húsarhaldsruski. Hópin av fólki, enntá børn heilt niður í fýra ára aldur, halda til á hesum fjalli og vinna sær til lívsins uppuhald; leita eftir fløskum, pappi, plasti og tíllíkum, ið tey selja til endurnýtslu.


text:
Lógin um frítíð við løn tryggjar løntakarum rætt til frítíð og frítíðarløn. Løntakarar hava ikki bara rætt til, men eisini skyldu til at halda frítíðina. Frítíðin er 30 dagar, íroknað leygardag, fyri fulla starvstíð í tíðarskeiðnum 1. apríl til 31. mars, sum oftast er innvinningarárið[1]
. Innvinningarárið er tað árið, sum løntakari vinnur rættin til at halda frí. Arbeiðir løntakarin styttri enn fult innvinningarár, verður frítíðin sett í mun til arbeiðstíðina, tvs. at fyri hvønn mánað, sum arbeitt verður, vinnur løntakarin 2,5 dagar um mánaðin. Løntakari, sum ikki hevur vunnið sær rætt til frítíð við løn ella frítíðarløn, hevur tó rætt til at taka frí uttan løn í upp til 30 dagar í einum frítíðarári.
Frítíðin skal verða tikin í tíðarskeiðnum 2. mai til 1. mai (frítíðarárið). Minst fýra vikur av frítíðini skulu gevast samanhangandi í tíðini frá 2. mai til 30. september (frítíðarskeiðið). Restfrítíð kann ikki fara út um frítíðarárið. Arbeiðsgevarin ásetir í samráð við løntakaran, nær frítíðin skal takast, og boðar honum frá hesum við rímiligari freist. Arbeiðsgevarin ger endaliga av, nær frítíðin skal haldast.
Tímalønt fáa frítíðarløn, ið er 12% av vunnari løn.
Mánaðarløntir løntakarar hava rætt til frítíð við løn og frítíðarískoyti, ið er 1,5% av vunnari løn í undanfarna innvinningarári. Av yvirtíð verður goldið frítíðarískoyti á 1,5%.
Tá frítíðarløn verður roknað út, skulu teljast við allar skattskyldugar lønarveitingar, tó ikki løn, sum er útgoldin í frítíðini, veitt frítíðarløn ella útgoldið frítíðarískoyti. Hetta merkir, at frítíðarløn verður ikki goldin av eftirløn, tá eftirlønin verður hildin uttan fyri a-skattaskipanina.
[1]
Innvinningarárið kann í staðin vera álmanakkaárið, um hetta er ásett í sáttmála millum avvarðandi partar.


text:
Leygardagin 17. mars og sunnudagin 18. mars verður sera nógv virksemi í økinum við Løkin í Runavík.
Leygardagin verður skipað fyri rennikapping, fimleikaframsýning, kvøldskúlaframsýning og dysti í Betri-deildini. Og sunnudagin eru fimleikaframsýning og kvøldskúlaframsýning.
Parkering og ferðsla
Í samband við rennikappingina verður Heiðavegur einrættaður norðureftir frá Hotel Runavík til Bónus frá kl. 10.15 til áleið kl. 12.30, ella so skjótt tiltakið er liðugt.
Niðanfyri er kort, ið vísir parkeringsmøguleikar í Runavík. Heitt verður á bilførarar at vísa varsemi og at vísa hvørjum øðrum fyrilit. Somuleiðis er best at møta í góðari tíð til tiltøkini, eftirsum øll ikki fáa parkerað beint við ítróttarøkið. Víst verður eisini til økini við Skúlan við Løkin, Barnagarðin á Mýrunum og til økið við havnalagið
Annars er skráin fyri tiltøkini hendan:
Leygardagur 17. mars
11.00 Roysnið skipar fyri seinasta umfar av vetrarkappingini. Í hesum sambandi verður Heiðavegur einrættaður norðureftir frá Hotel Runavík til Bónus frá kl. 10.15 til áleið kl. 12.30, ella so skjótt tiltakið er liðugt.
11.00 Árliga fimleikaframsýningin hjá Støkk
14.00 Kvøldskúlaframsýningin verður sett í Løkshøll
14.00 Árliga fimleikaframsýningin hjá Støkk
16.00 Fótbóltur: NSÍ-KÍ (Betri-deildin)
Sunnudagur 18. mars
15.00 Árliga fimleikaframsýningin hjá Støkk
15:00 Kvøldskúlaframsýning í Bókasavninum við Løkin og Løkshøll


text:
Upplýsingar um bústaðin
Talan er um eitt hús í trimum hæddum: veghædd – handil 105m², miðhædd 105m², loft 80m² og fýrrúm 6m² = í alt 296 m².
Kunning. Í sambandi við eldsbruna fyri nøkrum árum síðani, bleiv alt inni í húsinum tikið niður. Húsini eru so at siga bygd av nýggjum: Nýggj plast vindeygu og hurðar. Bjálva av nýggjum uttan, eins og nýggjan klædning.
Miðhæddin og lofti er alt eitt rúm. Klárt er at innrættað tær hæddirnar. Taki er aluminium. Hiti er frá oljufýring.
Veghæddin verður leiga út til klædnahandil, og leigumáli kann fylgja við einum møguligum keypi. Ognin stendur væl fyri miðskeiðis í handilsgøtuni í Saltangará, og er sera væl egna til handil, skrivstovu, goymslu og íbúðir.
Veghæddin sum er 105 m², er innrættað soleiðis: handil, royndarrúm, kaffistova/skrivstova og WC.
Miðhædd sum er 105 m², alt eitt rúm, klárt at innrættað. Fýrrúm/vaskirúm: 6 m² = Í alt 111 m².
Loft sum er uml. 80 m², er innrættað soleiðis: alt eitt rúm, klárt at innrættað.
Boð undir kr. 3.000.000,00 ongan áhuga.
Vælkomin at hyggja eftir ognini. Verða seld um hóskandi boð fæst. Smálutirnir í lýsingini tykjast rættir, men full vissa kann ikki veitast fyri teimum.


text:
Munagóð eftirlit betra um arbeiðsumhvørvið í byggivinnuni
Síðan 2015 hevur Arbeiðs- og brunaeftirlitið gjørt málrættaðar eftirlitsvitjanir í byggivinnuni, har serligur dentur m.a. er lagdur á eftirlit við byggipallum, tøkniligum hjálpartólum og vandanum fyri at detta niður í sambandi við arbeiði í hæddum. Staðfestir Arbeiðs- og brunaeftirlitið manglar í mun til arbeiðsumhvørvi, verða boð givin um at fáa manglarnar í rættlag.
Málið hjá myndugleikanum er, at øll byggipláss skulu vitjast minst eina ferð.
Hagtølini vísa ein greiðan samanhang millum málrættaðu eftirlitsvitjanirnar og batar í arbeiðsumhvørvinum:
- Í 2015 vóru 93 eftirlit gjørd og 479 boð givin.
- Í 2016 vóru 115 eftirlit gjørd og 261 boð givin.
- Í 2017 vóru 93 eftirlit gjørd og 127 boð givin.
Lítil ivi er tískil um, at eftirlitini seinru árini hava eina jaliga ávirkan á arbeiðsumhvørvið í føroysku byggivinnuni - og at støðið áhaldandi batnar.


text:
Anholt
Anholt er mest isoleraða oyggin í Danmark. Hon liggur mitt í Kattegat, og so fjart frá øðrum landi, at tað ikki ber til at búgva á Anholt og pendla til arbeiðis ella í skúla. Anholt er tað staðið í Danmark, har sólin skínur mest.
Innihaldsyvirlit
Náttúra[rætta | rætta wikitekst]
Av tí at allur skógarvøksturin varð feldur miðskeiðis 1600-talinum, tá eitt sera kalt áratíggju var, er oyggin nú lágheiði næstan øll sum hon er - størsta lágheiði í Norðurevropa. Av tí sama er plantulívið á Anholt sermerkt. Har vaksa mest skónir og aðrar plantur, sum trívast í turki. Meginparturin av oynni er friðað lendi. Ikki er loyvt at koyra ella ríða í lágheiðalandslagnum, men øll hava loyvi at ganga har.
Landalæra[rætta | rætta wikitekst]
Oyggin er 22 km2 til støddar. Tveir teir størstu heyggjarnir á oynni nevnast Sønderbjerg (48 m) og Nordbjerg (39 m).
Keldur[rætta | rætta wikitekst]
Bøkur[rætta | rætta wikitekst]
- Anholts flora (2007). Forlagið Anholt.